ЖАМШИД КАРИМОВ БИЛАН СУҲБАТ – 1-қисм | Ҳуқуқбон Толиб ЁҚУБОВнинг блоги\nPosted on Dekabr 29, 2017 by huquqbon\nИСЛОМ КАРИМОВНИНГ ЖИЯНИ ЖАМШИД КАРИМОВДАН\nКириш сўзи ўрнида\nЎзбекистонга 27 йил раҳбарлик қилган марҳум президент Ислом Каримовнинг 50 ёшли жияни, машҳур журналист Жамшид Каримов билан дилдан суҳбатлашиб, катта интервью олдик.\nЖамшид Каримовдан интервью олишни ўзи анчадан бери дилимга тугиб юрардим. Ва ниҳоят, бу ниятим ҳам амалга ошди.\nШу пайтгача журналистик тажрибамда бир киши билан битта интервьюда, энг узоқ вақт давомида Ўзбекистон Халқ артисти Фарруҳ Зокиров билан беш соат тўхтовсиз суҳбатлашиб, ўзимга рекорд қўйгандим. Тўғри, унда орада 5-10 дақиқалик қисқа танаффуслар бўлганди.\nБу сафар эса Жамшид Каримов билан роппа-роса олти соат суҳбатлашибман. Ўртада танаффус ҳам олмадик. Суҳбатга икки журналист шу даражада қизиқиб кетибмизки, олти соат қандай ўтиб кетганини ҳам сезмабмиз.\nОра-орада «Жамшид ака, чарчамадингизми?», деб ҳижолат бўлиб сўрасам, «йўқ, асло, бемалол давом этаверамиз», дейди Ж.Каримов…\nКамина узоқ йиллардан бери бошқа журналистлар каби Ислом Каримовнинг шахсий ҳаёти ва фаолиятига катта қизиқиш билан қараб келаман. Боиси, унинг расмий таржимаи ҳолида, бошқа президентларнинг таржимаи ҳолидан фарқли равишда, кўп маълумотлар ёзилмаган. Шунинг учун бўлса керак, халқ орасида, сиёсатчилар ўртасида Ислом Каримов ҳақида турли миш-мишлар, ҳар хил гап-сўзлар юради.\nБу мавзуда йиллар давомида, турли тилларда кўп мақолалар, китоблар ёзилди ва ёзилмоқда. Бундан кейин ҳам кўп ёзилади, кўп гапирилади. Ахир 27 йил Ўзбекистондек мамлакатга раҳбарлик қилган инсон ҳақида ёзмай, гапирмай бўладими?!\nХуллас, Ислом Каримовнинг учинчи акаси Арслон Абдуғаниевич Каримовнинг кенжа ўғли Жамшид Каримов билан суҳбатимиз давомида жуда кўп мавзуларда гаплашдик.\n27 йил Ўзбекистонга раҳбарлик қилган инсоннинг ҳақиқий ҳаёт йўлига, унинг ўз оиласи ва яқинларига бўлган муносабатига қулоқ турар эканман, «водариғ, наҳотки», дея олдим, холос. Ваҳоланки, ўтган йиллар давомида Ислом Каримов ҳақида Ўзбекистонда расмий чоп этилган ва хорижда ҳам нашр қилинган кўплаб китобларни, мақолаларни ўқиганман. У билан бирга ишлаган бир қатор сиёсатчилар, дипломатлар, депутатлар, таниқли журналистлар ва атоқли адиблар билан кўп суҳбатлашганман, интервьюлар олганман. Лекин, ҳеч қачон Ислом Каримов оиласи, яқинлари билан суҳбатлашмаганман. Менда бундай имконият бўлмаган. Бироқ, Татьяна Акбаровнанинг Фарғонадаги айрим қариндошлари билан бир пайтлар озроқ гаплашганман… Ислом Каримовнинг ўзини эса, икки марта яқиндан, бир марта узоқроқдан кўрганман…\nЖамшид Каримов рус тилида сўзлаганлари сабабли, интервьюнинг ўзбек тилига таржима ишлари ва бошқа техник жараёнлари, табиийки, маълум вақтни талаб қилади. Боз устига, суҳбат узоқ давом этган.\n1967 йил Жиззах шаҳрида хизматчи, юрист оиласида туғилган. Мутахассислиги: филологпедагог, журналист.\nАмакиси президент Ислом Каримов шахсига ва сиёсатига танқидий ёндашгани, унинг кўп сирларидан воқиф бўлганлиги ҳамда мухолиф кўз қарашдалиги ортидан Жамшид Каримов соғлом бўлгани тарзда, Самарқандда руҳий касалликлар шифохонасида 2006 йилдан бери мажбурий ва яширин тарзда, ғайриқонуний равишда сақланиб келинган.\nИслом Каримов вафотидан сўнг, 2017 йилнинг 2 февралида, 11 йиллик тутқунликдан кейин озодликка чиқарилган.\nАйни дамда қизи билан Жиззах шаҳрида яшайди. Озод этилганидан буён унга расмийлар фуқаролик паспорти бермаётганидан шикоят қилади. Бу борада президент Шавкат Мирзиёевга ёзган мурожаатлари ҳам жавобсиз қолаётганини айтади.\nУ Буюк Британиянинг IWPR – Уруш ва тинчликни ёритиш институти, «Жиззах ҳақиқати», «Зеркало XXI», «Молодежь Узбекистана» газеталарида, «Фарғона» АА нашрларида ишлаган.\nЖАМШИД КАРИМОВ: ИСЛОМ КАРИМОВНИНГ БИР ОПАСИ, БЕШ\nАКАСИ ВА БИР УКАСИ БЎЛГАН\nҚуйида мазкур интервьюнинг 1-қисмини тўлиқ ҳолда ўқишингиз мумкин. Унда Ислом Каримов туғилган хонадон, унинг ота–онаси, опаси ва ака–укалари ҳақида шу пайтгача ҳали ҳеч қаерда ёзилмган маълумотлар ўрин олган.\nСуҳбатимиз асосан, Ислом Каримов туғилган оила ҳақида, хусусан, унинг ота–онаси, опаси, ака–укалари ва уларнинг авлодлари ҳақида бўлган.\nЭслатиб ўтамиз, Жамшид Арслонович Каримов 1967 йил Жиззах шаҳрида хизматчи, юрист оиласида туғилган. Мутахассислиги: филолог–педагог, журналист.\nЖамшид Каримов: Ҳа, Ислом Каримов 1938 йилда туғилган. Лекин, у бизнинг хонадонда, яъни, Каримовлар оиласида дунёга келмаган. Аниқроғи, у биздан эмас. Мен фақат отамдан эшитганларимни биламан. Отам бутун умр айтиб келган сўзларини яхши эслайман. Бобом Ғани (айтганча, унинг исми Абдуғани бўлмаган – Ж.К.) давлат мулкини ўғирлаганликда айбланиб, 1936 йилдан 1941 йилгача қамоқда бўлган. Агарда Ислом Каримов 1935 ёки 1942 йилда туғилганида эди, у ҳеч шубҳасиз, бизнинг оиламиз аъзоси бўларди. Лекин, 1936 йилдан 1941 йилгача бобом Ўзбекистон ССР НКВД (ўша даврдаги СССР хавфсизлик идораси – У.Б.)нинг қамоқхонасида бўлган. НКВД қамоқхонаси бу, Ҳолливуд фильмларида намойиш этилганидек, Лос–Анжелес қамоқхонаси эмас. У ерда, ҳатто, қотиллик қилган маҳбусни ҳам вақти–вақти билан таътилга чиқариб туришар экан. Лекин, НКВД қамоқхонаси бундай муассаса бўлмаган. У ерга маҳбуснинг аёли учрашувга кириб, эри билан алоқа қилиши мутлақо ақлга сиғмайдиган ҳолат эканлигини ҳамма яхши билади. Ахир у вақтлар Сталин даври эди.\nЖамшид Каримов: 5 йилга қамалган. 1936 йилда қамалиб, 1941 йилда озодликка чиққан. Биласизми, мен умуман, бобом ҳақида кўп гапиришни истамайман. Сабаби, Ғани\nКаримовнинг фарзандлари, жумладан, отам ҳам ўз отасига у қадар кўп меҳр қўймаган эди. Ҳатто, бир пайтлар Меҳри аммам (И.Каримовнинг опаси – У.Б.) “бу ака-укаларим отамизнинг қабри қаерда эканлигини ҳам унутишган”, деганди. Менинг онам ҳам Каримовлар ўша дамларда ўз отасининг қабрини унутганликлари учун жуда жаҳли чиқарди. Лекин, улар онаси Санобар бувимга яхши муносабатда бўлишган. Вафотидан кейин ҳам қабрига бориб туришган.\nЖамшид Каримов: Бувим 1904 ёки 1905 йилда туғилган. Санобар Каримова умуман саводи йўқ оддий аёл бўлган. На ўқишни, на ёзишни билмаган. Фарзандларини севимли ва унчалик ёқтирмаган тоифаларга ажратиб муомала қилган, десам тўғрироқ бўлади.\nМасалан, менинг отам хушланмаган фарзандлар қаторида эди. Чунки, дадам болалигида анча шўх бўлган…\nЖамшид Каримов: Аниқ билмайман. Отам бу ҳақда менга айтмаган. Мен ҳам қизиқиб сўрамаган эканман. Фақат бир нарсани биламанки, бувим “пневмония” (ўпка ялиғланиши касаллиги – У.Б.) билан оғриганда уйдагилар Тошкентга, Ислом Каримовга қўнғироқ қилишган. У “ҳозир менинг вақтим йўқ, мен фақат шифокор ва керакли доридармонларни юбора оламан”, деган. Шу йўсинда Ислом Каримов онаси қаттиқ касал бўлганида келмаган. У ўша пайтларда янглишмасам, “Госплан” (Ўзбекистон ССР Давлат режа қўмитаси – У.Б.)да катта лавозимда ишларди.\nЖамшид Каримов: Отамнинг сўзларига кўра, Ислом Каримов ота-онаси учун на яхши, на ёмон фарзанд бўлган. У бошқа фарзандларга нисбатан алоҳида ажралиб турган. Масалан, Ислом Каримовнинг акаси Қуддус амаким (уни “Қобулжон”, деб аташарди – Ж.К.) оиладаги барча ўғилларга ҳамиша ибратли, намунали фарзанд қилиб кўрсатиларди. Ислом Каримов бўлса, оиладан алоҳида ажралиб турарди. У 17 ёшида Тошкентга ўқишга кетганидан буён, умуман, бизнинг оиламиздан ажраб қолган. Бир кичик воқеани айтиб бераман. Бир куни Ислом Каримовнинг акаси Икром ва укаси Хуршид амакимлар ўртасида нимадир бўлиб, жанжал чиқиб қолади. Бу ўзаро жанжал муштлашишга айланиб кетади. Санобар бувимнинг тоби қочиб, юраги ёмонлашиб қолади. Ғани бобом анча йиллар аввал оламдан ўтиб кетган эди. Отам Арслон Ғаниевич уларни ажратмоқчи бўлади, лекин, уддасидан чиқолмайди. Ислом Каримов ўша йили (1977 й. – Ж.К.) Самарқандга, ота эшигига меҳмонга келган бўлади. Шунда отам укаси Исломга “сен буларни ажратгин”, дейди. У бўлса, ака-укаларини ажратиш ўрнига, ташқаридаги катта тошга оёғини қўйиб, совуққонлик билан пойабзалини тозалаб, бир сўз демасдан чиқиб кетган. Ўзини бегоналардек тутган.\nЖамшид Каримов: Бу ҳақда отам менга ҳеч нарса айтмаган. Факт шуки, бобом 1936 йилдан 1941 йилгача қамоқда бўлган. Айтганча, кўпчилик Ислом Каримовнинг отаонасини эронлик дейишади. Бу мутлақо нотўғри. Улар “Жайдари” қишлоғидан оддий ўзбек бўлишган.\nУлуғбек Бакир: Айнан шу ҳақда ҳам сўрамоқчи эдим. Йиллардан бери, Ислом Каримовнинг ота–онаси тожик бўлган, дейишади…\nЖамшид Каримов: Отамнинг айтишича, Ислом Каримов жуда бахил ва қўпол бола бўлган. Каримовлар оиласи жуда камбағал, ғариб яшашган. Биласиз, у пайтлари уруш, очарчилик даврлари бўлган (1939-1945 йиллар, Иккинчи Жаҳон уруши – У.Б.). Ҳатто, кундалик озиқ–овқат ҳам жуда катта муаммо бўлган. Нон–сув билан тирикчилик қилишган. Каримовлар хонадонида кечки овқатга асосан, “пиёва” бўлган. “Пиёва” бу жуда оддий, камбағалларнинг пиёзли шўрваси бўлган…\nЖамшид Каримов: Йўқ, сабаби, Ислом Каримовнинг ака–укалари билан ораси яхши бўлмаган. Улар орасидан худди қора мушук ўтгандек эди. Ака–укалар бир оила қатори ҳеч бир тўпланиб ўтиришганини биров билмайди. Етти оға–инидан фақат уч–тўрт нафаригина баъзан, 3-4 йилда бир марта Самарқанддаги ота уйида кўришиб туришган, холос. Айтяпман–ку, Ислом Каримов жигарларидан ажралиб қолганди. У Тошкентга ўқишга кетганидан бери Самарқандга жуда кам келган.\nЖамшид Каримов: Ҳа, шундай бўлса керак. Ота–онамнинг айтишича, у рус мактабида ўқиган. Амакиларимдан фақат Ибод, Қуддус ва Хуршид Каримовлар билан кўпроқ гаплашганман…\nУлуғбек Бакир: Жамшид ака, ҳозир ака–укалар ҳақида алоҳида, бафуржа гаплашамиз. Мен бошқа бир нарсани сўрамоқчиман. Яна шундай норасмий маълумотлар борки, унга кўра, Ислом Каримовнинг она тилиси тожик тили бўлган, рус тилини ҳам худди она тили каби яхши билган, ўзбек тилини эса, кейинчалик ёши катта бўлганда ўрганган.\nУлуғбек Бакир: Тушунарли. Мана энди Ислом Каримовнинг бир туғишган яқинлари ҳақида сўзлашсак. Ислом Каримовнинг расмий таржимаи ҳолида унинг ака–укалари ҳақида умуман маълумот берилмаган. Улар оилада нечта фарзанд бўлишган?\nЖамшид Каримов: Каримовлар оиласида саккиз фарзанд бўлиб, афсуски, ҳозир ҳаётда ҳеч ким қолмаган. 2016 йилгача фақат Ислом Каримов тирик эди. Уларнинг тўнғичи, ягона қиз – Меҳринисо аммам 1921 йилда туғилиб, 1986 йил баҳорида, 65 ёшида вафот этган. Меҳри аммам Самарқанддаги “8 март” фабрикасида катта уста бўлиб ишлаган.\nЎша даврларда бу фабрика Ўзбекистондаги энг нуфузли ишлаб чиқариш корхоналаридан бири бўлган.\nОтам Арслон Ғаниевич 1989 йил 8 июль куни 58 ёшида, Жиззах–Самарқанд катта йўлидан келаверишда, фожиавий автоҳалокат натижасида, сирли равишда ҳалок бўлган. Унда Жиззах шаҳар судининг раиси эди. Ўша куни иш юзасидан Жиззахдан Самарқандга, ота уйига кетаётган бўлган. “Жигули-06” машинасини суд котиби Рўзали ака (отам уни ҳазиллашиб,“Хўрозали” дерди – Ж.К.) бошқариб келаётган бўлган. Ўша кунлари Рўзали ака “сариқ” касалидан жарроҳлик амалиётини ўтаб, яхши даволанмасдан ишга чиққан. Ҳолсиз, мадорсиз бўлган. Уни устига саратон жазирамасида, кундузи бўлишига қарамасдан, кўзи илиниб, ухлаб қолган. Боз устига, тезлик ҳам жуда юқори бўлган. Натижада бошқарувни назорат қила олмай, йўлда тўхтаб, йўловчиларини тушираётган “Икарус” автобусига бориб қаттиқ зарб билан урилади. Олди ўриндиқда ўтирган отам ўша заҳотиёқ жон беради. Ҳайдовчининг қўл–оёғи синиб, ўзи омон қолади. Зарба асосан отам ўтирган томонга бўлади.\nЖамшид Каримов: Ҳа, келган. Ўша пайтда у Ўзбекистонга янги раҳбар бўлиб тайинланган кунлар эди. Рафиқ Нишоновдан кейин Михаил Горбачёвнинг тавсиясига биноан, Ислом Каримов Ўзбекистон Компартияси Марказий қўмитаси Биринчи котиби лавозимига келганига роппа–роса 15 кун бўлганида отам ҳалок бўлган…\nЖамшид Каримов: Сабаби, у жуда ювош, мўминқобил инсон бўлган. Уни яна “Андиша” ҳам деб аташарди. Ўта сокин, эҳтиёткор, камтар инсон эди. Бувим ва аммам ҳам бу амакимни ўзгача яхши кўришарди. Қуддус Ғаниевични бошқа ака–укаларга, жумладан, Ислом Каримовга ҳам намуна қилиб кўрсатишарди. У ёшлигидан безори бўлмаган, тўғрисўз эди, мактабда ҳам яхши ўқиган.\nЎша йили сентябрь ойида Хуршид амакимнинг суди бўлган. Бу воқеа тўғридан–тўғри Ислом Каримовга дахлдор эди. Буни яхши эслайман. 19 ёшлик талаба йигит эдим. Совет даврида бирор бир кишининг, айниқса, амалдорнинг яқинлари орасида кимдир судланган бўлса, боз устига, давлат мулкини ўғирлаганликда айбланган бўлса, ҳаммасига катта нуқта қўйиларди. Энг аввало, судланган кишининг яқинлари коммунистик партиядан ўчириларди. Партиядан ўчирилди дегани, бу ҳаммаси тамом бўлди, дегани эди. Мансабдор шахс эгаллаб турган лавозимидан бўшатилиб, ишдан ҳайдаларди. Каримовлар оиласида эса, деярли ҳамма ака–укалар партия аъзолари эди. Нафақат оддий аъзолар эди, балки партиянинг раҳбарият органларида катта лавозимларда ишлашарди. Мисол учун, отам шаҳар судининг раиси эди. Ислом Каримов эса, ўша пайтда Ўзбекистон ССРнинг “Госплан” раиси Қудрат Аҳмедов ўрнига тайинланиши керак эди. Ана энди кўринг, ғалванинг уясини…\nУлуғбек Бакир: Хуршид Каримовни суд қилишди ва кейин нима бўлди? Жамшид Каримов: Хуршид амаким судланиб, 10 йилга озодликдан маҳрум қилинди. Жазони ўташ учун Наманган зонасига юборилди. Лекин, 6 йилдан кейин муддатидан аввал, 1992 йилда акаси, Ўзбекистон президенти Ислом Каримов уни жазодан озод этди…\nБу воқеа жуда ғалати бўлганди. Айнан шу воқеадан кейин Ислом Каримовга нисбатан менда нафрат кучайиб кетган. Сабаби, Шарқ халқларида биродаркушлик, яъни, ака–ука бир–бирини ўлдириши жуда оғир гуноҳ ҳисобланади…\nШундан олдинроқ бир куни уйимизда телефон жиринглаб қолди. Уйда икки жойда телефон аппарати бўларди. Бири уй йўлагида, иккинчиси эса, меҳмонхонада турарди. Менга курсдош қизлар қўнғироқ қилишябди шекилли, деб меҳмонхонадаги телефон гўшагини кўтардим. У ёқдан эса, отам мендан илгари телефонни кўтарган экан. Шу тариқа тасодифан отам билан Ислом Каримов суҳбатини эшитиб қолдим. Ислом Каримов\nТошкентдан қўнғироқ қилаётган экан. Ўша суҳбат ҳамон қулоқларим остида жаранглайди.\nСуҳбат жуда кескин оҳангда, тожикча-ўзбекча аралаш уятли сўзлар билан борарди. Ислом Каримов отамга “эй, сен Арслон (акасини сенсираб, ҳатто, “ака” ҳам демаябди – Ж.К.) агар қаердадир унинг (Хуршид Каримовнинг – У.Б.) номи юзага чиқиб, партиядан, Москвадан бирорта гап эшитсам, билиб қўй, сени биринчи ўринда йўқ қиламан! Хуршидни эса, ўз қўлларим билан бўғиб ўлдираман!”, деди тожикчалаб.\nУлуғбек, биласиз, ўша пайтда Москвадан Гдлян, Иванов (СССР прокуратураси терговчилари – У.Б.)лар Ўзбекистонда “пахта иши”, “ўзбеклар иши”ни рўкач қилиб, минглаган одамларни қамашаётган қатағон даврлари эди. Бутун Республика бўйича барча катта–ю кичик раҳбарларнинг пайтавасига қурт тушиб, ҳаммаёқ ағдар–тўнтар бўлиб ётарди. Гарчи амаким Хуршид Каримовнинг “иши” бу “пахта иши” ва “ўзбеклар иши”га мутлақо алоқаси бўлмаса ҳам “Госплан”да ишлаётган Ислом Каримовни талвасага солиб қўйганди.\nОнам ва Хуршид амакимнинг Роза исмли армани аёли қамоқдаги эрига озроқ озиқ–овқат киргизмоқчи бўлганларида, Ислом Каримов бунга шахсан тўсиқ қўйиб, қатъий тарзда маън қилган. Тушуняпсизми, ўз туғишган укаси бошига оғир кулфат тушиб турганда акаси шундай разил муомалада бўлган. Мусулмон киши шундай қилиши мумкинми?! Умуман, ҳар қандай инсон қайси дин ва миллатда бўлишидан, қандай касбда ишлашидан қатъий назар, ҳатто, у даҳрий бўлган чоғида ҳам бундай вазиятда совуққонлик билан қараб турмайди. Жигари ҳаттоки, дунёдаги энг оғир жиноятни содир этган тақдирда ҳам инсон бундай муносабатда бўлмайди! Бир ҳадисда ўқигандим. Унда: “Агарда сенинг аканг ёки уканг қазо қилса, сен умрингнинг охиригача унинг оиласига қўлингдан келган ёрдамингни аяма”, дейилган.\nCategories: ДЎСТЛАРИМИЗ\t| Leave a comment


Жаҳон иқтисодиёти бўйича яқин ўн йиллик учун прогноз берилди\n07:52 / 10.01.2018\n2018 йилда жаҳон иқтисодиёти 2008 йилдаги молиявий инқироздан кейин илк бор ўсишининг энг юқори нуқтасига етади, бироқ яқин 10 йил ичида у иқтисодиётнинг даврий характерига мос равишда тахминан 2,3 фоизгача сусайиб боради. Бу ҳақда Жаҳон банкининг Global Economic Prospects прогнозининг январдаги муаллифи Франческа Онсорг журналистларга маълум қилди.\nЖаҳон банки прогнозига кўра, 2018 йилда дунё ялпи ички маҳсулоти кутилаётган 2,9 фоиз ўрнига 3,1 фоизга ўсади, 2019 йилда эса ўсиш 3 фоизни ташкил қилади. Жаҳон ЯИМ ўсишига инвестициялар, ишлаб чиқариш саноати ҳамда савдо ҳажми ўсиши туртки беради. Бундан ташқари, жаҳон ишлаб чиқаришидаги салбий тавофут барҳам топади.\nБироқ Онсоргнинг айтишича, Жаҳон банкининг кейинги 10 йил учун прогнозлари унча ҳам қувонарли эмас. Мутахассиснинг айтишича, иқтисодиётнинг даврий табиатига мос равишда ҳамда банкнинг бир қатор тахминларига кўра, кейиги ўн йилликда жаҳон иқтисодиёти ўсиши секинлашади.\n“Кейинги ўн йилликда жаҳон иқтисодиёти ўсиши потенциали 2,3 фоизга яқинни ташкил қилиши мумкин. Бунда ўсиш жаҳон молиявий инқирозигача бўлган ўн йилликдагидан 1,5 фоизга пастроқ бўлиши мумкин”, деб айтмоқда иқтисодчи.\nЖаҳон банки асосий хатарларни “айни вақтда жуда заиф” ва рецессия аломатларини кўриш мумкин бўлган молиявий бозорларда кўрмоқда.\nЎзбекистон ва Жаҳон банки Digital CASA лойиҳасини амалга оширишда ҳамкорлик қилмоқда\n11:34 / 13.04.2018\n09:09 / 22.02.2018\n11:13 / 06.02.2018


Машина савдоси ортидаги найранг - 23 Апреля 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2017-10-23, 6:57 PM\nГлавная » 2016 » Апрель » 23 » Машина савдоси ортидаги найранг\nМашина савдоси ортидаги найранг\nОта-боболаримиз бекорга айтишмаган экан, "Ҳолва деган билан оғиз чучимайди” деб. "Огоҳ” газетасининг 9-сонида чоп этилган одамларни алдаб, осонгина бойишни мақсад қилган ва охир-оқибат тузоққа тушган фирибгарлар ҳақидаги жиноят тафсилоти айни шу изоҳга мос келади...\nБаҳодир Салимов (исм-фамилиялар ўзгартирилган) бинойидек бозорда майда-чуйда сотиб, тирикчилик қилиб юрарди. Шунинг ортидан оиласини, бола-чақасини боқиб юрган эди. Бир куни қайин укаси Ҳайдар Яҳёев келиб, поччасига маслаҳат солди:\n— Ижарага машина олиб ҳайдасак, кечаси бировимиз, кундузи бировимиз юрар эдик. Бир амаллаб ижара ҳақини бериб борсак, бир-икки йилда машина ўзимизники бўлиб қолармиди.\nПоччаси ҳам унга қайишиб, ҳозирча нархлар билан қизиқиб кўришини, маъқул келса ўйлаб кўришини айтади.\nОрадан икки ҳафта ўтар-ўтмас, яъни ўтган 2015 йилнинг 12 апрель куни Ҳайдар поччасига қўнғироқ қилди:\n— Сергели туманига, машина бозорига келинг, ижарага бериладиган «Матиз» топдим, эгаси билан гаплашайлик.\nМашина бозорида Баҳодир Исматилла исмли йигит билан танишади. Исматилла машина опасиники эканлигини, агар ёқса, нархини келишишса, тезда чақиришини, опаси ҳам етиб келишини айтади. Исматилла бошида аввал 1000 АҚШ доллари миқдоридаги пулни бериб, машинани олиб кетишини, улар ишончнома қилиб беришларини айтади. Машинанинг қолган пулларини икки ярим йил мобайнида 400 АҚШ долларидан бўлиб-бўлиб бериб, машина учун жами 12 250 АҚШ доллари миқдоридаги пулларни беришга келишишади. Баҳодир ва Ҳайдар бозорнинг ўзидаёқ машинанинг эгаси Дилноза Зуҳурова билан ҳам танишиб олади. Улар юқоридаги келишувга асосан, Тошкент вилояти Зангиота туманидаги «Мустанг» ёқилғи қуйиш шохобчаси ёнидаги нотариусга келишади. Нотариусда Баҳодир 1000 АҚШ долларини Дилнозага беради ва ишончномани расмийлаштиришга киришишади. Ишончноманинг нархи 650 минг сўм эканлигини билишгач эса, Баҳодир ҳозир ёнида 650 минг сўм пули йўқлигини айтиб, расмийлаштиришни бошқа кунга қолдиришга келишишади.\nМашинани янги эгаси Ҳайдар ҳайдаб кетади. Аммо машина ҳайдашга ишончнома йўқлиги боис уни уйига олиб бориб қўйишади. Орадан уч-тўрт кун ўтиб, Дилнозага қўнғироқ қилишиб, уни топа олмаган Баҳодир унинг укаси Исматиллага қўнғироқ қилади. Исматилла машина онасининг номида эканлигини айтиб, онасининг телефон рақамини уларга беради. Дилнозанинг онаси қизи Қозоғистонга кетгани, бирор ҳафталардан кейин келгач, ишончномани расмийлаштиришлари мумкинлигини айтади.\nБунга ноилож кўнган почча ва қайин ука яна бир ҳафта кутишади. Бир ҳафта ўтказиб қўнғироқ қилишганда эса Дилноза онаси паспортини алмаштириш учун топшириб қўйганини, энди кутиб туришларини айтади. Ана шу сабаб ишончномани расмийлаштириш ортга сурилади. Бунга ҳам рози бўлган ижа-рачилар машинани бирор марта ҳам ҳайдамасдан туриб, 14 май куни ижарага олинган машинанинг биринчи ойи учун ижара пулини ҳам тўлашга мажбур бўлишади.\nБиринчи ойнинг ўзидаёқ, пул тўлашнинг осон бўлмаслигига кўзи етган Ҳайдар уйдагилари билан маслаҳатлашиб, Россиянинг Екатеринбург вилоятига ишлаб келиш учун кетади. У ерда ишлаб, уйга пул юбориб туради. Онаси Салима ая эса ҳар ойда Дилнозага 400 АҚШ долларидан пул бериб тураверади. Шундай қилиб, май ойидан октябр ойигача Екатеринбурга ишлаб юрган Ҳайдарнинг соғлиги ёмонлаша бошлайди. Касаллиги сабаб Ҳайдар октябр ойида уйга қайтишга мажбур бўлади. Ана шу сабаблар билан сарф-харажатлар кўпайиб кетиб, навбатдаги ой учун машинанинг ижара пули учун Дилнозага 400 АҚШ доллари ўрнига 300 беришади. Бу ҳолат юзасидан берилган ҳар қандай изоҳлардан жазавага тушган Дилноза эса энди ишончнома қилиб бермаслигини, машинани қайтаришларини талаб қилиб жанжал кўтаради. Афтидан Дилнозанинг мақсади машинани кайтариб олиш ва олган пулларини ҳам қайтариб бермаслик эди. Шундай кунларнинг бирида Баҳодир ҳеч бўлмаганда 1000 АҚШ доллари миқдоридаги пулларини қайтариб берса, машинани беришини айтиб, Дилнозага қўнғироқ қилади. Негадир Дилноза бунга дарров рози бўлади. Буни кутмаганидан шошиб қолган Баҳодир пулни ўзи ишлайдиган бозорча ёнига олиб келишини айтади.\nЕМАГАН СОМСАГА ТЎЛОВ\nДилфуза эса ИИБ ходимларига қўнғироқ қилиб, Баҳодир ва Ҳайдар деган фуқаролар ўзининг машинасини олиб қўйишганларини ва қайтариб бериш учун 1000 АҚШ доллари миқдорида пора талаб қилишаётгани ҳақида ёлғон хабар беради. Пулни олаётган вақтда эса Баҳодирни ҳуқуқ посбонлари қўлга олишади. Шундай қилиб, ўз пулларига ҳам машина ололмасдан шунча қийналишгани етмаганидек, энди қип-қизил фирибгарга айланиб қолган икки жабрдийданинг мушкуллари осон бўлиб, ҳақиқат қарор топди ва бир гуруҳ машина олиб-сотарларининг фаолиятига чек қўйилди.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 656 | | Рейтинг: 0.0/0


Ашраф Ғани Афғонистоннинг янги президенти деб эълон қилинди\n12 май 2021, Тошкент вақти: 15:33\nАбдулла Абдулла (ч) ва Ашраф Ғани Аҳмадзай.\nАфғонистон Мустақил сайлов комиссияси собиқ молия вазири Ашраф Ғани Аҳмадзайни Афғонистоннинг янги президенти деб эълон қилди. Комиссия июнь ойида ўтказилган сайловнинг якуний босқичида Ашраф Ғани ва унинг сиёсий рақиби Абдулла Абдулла қанча овоз олганини маълум қилмади. Комиссия сайловнинг якуний натижасини эълон қилишидан олдин Ғани ва Абдулла бирлик ҳукумати тузиш орқали ҳокимиятни бўлишиш ҳақида шартнома имзолади.\nАфғонистон телевидениеси орқали 21 сентябрь куни жонли кўрсатилган маросимда Ашраф Ғани ва Абдулла Абдулла шартномага имзо чекканидан сўнг бир-бирини қучоқлади.\nАфғонистонда президентликка даъвогарлар ҳокимиятни тақсимлаб олади\nШундан сўнг чиқиш қилган президент Ҳамид Карзай Ғани ва Абдуллани табриклаб, Афғонистонда “тинчлик ва фаровонлик” ҳукм суришига умид билдирди.\n- Мен, Афғонистон халқининг бўлажак ҳукуматини тузиш ҳақида шартнома имзоланганидан жуда мамнунман, дея баёнот берди Ҳамид Карзай.\nАфғонистон президенти лавозимини тарк этаётган Карзайнинг матбуот котиби Аймал Файзига кўра, янги президент бир ҳафтада қасамёдга келтирилади.\nАфғонистон Мустақил сайлов комиссияси матбуот котиби Нур Муҳаммад Нур президентлик сайловининг якуний натижаси якшанба оқшомида эълон қилиниши режаланганини билдирди.\nАҚШ Президенти Барак Обаманинг маъмурияти Афғонистонда бирлик ҳукумати тузиш ҳақида шартнома имзоланганини олқишлади.\nОқ Уй эълон қилган баёнотда бу келишув Афғонистонда юзага келган сиёсий бўҳронга чек қўйишда ёрдам бериши ва келажакка ишончни қайта тиклашини билдирилган.\nАҚШ Давлат котиби Жон Керри имзоланган шартнома “давлат ишларини моҳирона бошқариш натижаси” эканини билдирган.\nНАТО етакчилигидаги халқаро кучлар 2014 йил охиригача Афғонистондан олиб чиқилиши режаланган.\nАҚШ қўшинларининг бир қисми Афғонистонда қолиши борасида аллақачон келишилган шартномани имзолаш учун Афғонистонга янги президент сайланиши кутилаётган эди. Боиси президент Ҳамид Карзай “АҚШ-Афғонистон хавфсизлик шартномаси”га имзо чекишдан бош тортган.\nАфғонистонда президентлик сайловининг биринчи босқичи апрель ойида, якуний босқичи эса июнь ойида ўтказилган.\nИкки даъвогар бир-бирини сайлов натижаларини сохталаштирганликда айблаганидан кейин сайловнинг якуний натижаси эълон қилинмаган.\nАшраф Ғани ва Абдулла Абдулла сайловда ғолиб чиққанини иддао қилганидан сўнг, зўравонлик ва миллий бўлиниш юзага келишининг олдини олиш мақсадида БМТ ва АҚШ бирлик ҳукумати тузиш ташаббусини илгари сурди.\nАпрель ойидаги сайловда Афғонистон собиқ ташқи ишлар вазири Абдулла Абдулла қарийб 45 фоиз овоз олган.\nСайловнинг дастлабки натижаларига кўра, собиқ молия вазири Ашраф Ғани иккинчи ўринни эгаллаган.\nАбдулла якуний босқичда сайлов натижалари сиёсий рақиби фойдасига сохталаштирилганини иддао қилиб, бюллетенлар қайта саналишини талаб қилган.\nШу боис БМТ ҳомийлигида сайлов бюллетенлари қайта санаб чиқилди.


Ижтимоий тармоқларда баъзи блогерлар Абдуллоҳ Зуфарнинг “Гуноҳ қилган еридан ҳижрат қилиш” мавзусидаги аудиомарузани тарқатишди. Унда айтилишича, инсон гуноҳ қилган еридан ҳижрат қилиш керак экан. Бу гапига руҳшуносларнинг гаплари ва яна ўтган умматлар ичида юз кишини ўлдирган кишининг ҳикояси зикр қилинган ҳадисни келтирилган. Ҳадисда ўша одамга тавба қилиш ва яхши одамлар яшайдиган жойга бориш тавсия қилинган. А.Зуфар инсон ўз юртида туриб имонини кучайтира олмаслиги, тақводор бўла олмаслиги, бунга муҳит йўл қўймаслигини таъкидлайди. Қариндошлар уйига кириб келавериши, одамни ўзича яшашга имкон бермаслигини айтади. Юртимизда луқмани ҳалоллаб бўлмаслиги меҳмонга борсанг гўштлари қандай, ҳайвонни ким сўйган, мушрик сўйганми, бошқа сўйганми билмайсан, дейди. Ватанингдан ҳижрат қилиб кетсанг, у ерда яқинларинг, қавму қариндош бўлмайди, ўзинг хоҳлагандай яшайсан, деб сафсата сотади. Имонли яшамоқчи бўлсанг Ватандан ташқарида яшайсан, деб хулоса қилади.\n© Абдуллаев Акрам


Амитабҳнинг тақдири » MUZAFFAR.UZ\nАМИТАБҲ БАЧЧАН ва унинг тақдири( оилада, фильмларда)\nАмитабҳ Баччан номи бутун дунёда танилган. У Болливуднинг ҳақиқий афсонаси. Аммо унинг ҳаёт йўли бошқа ҳинд актёрларининг тақдиридан тубдан фарқ қилади.\nМашҳур ҳинд актёрларининг тақдири-қашшоқликдан муваффақиятга эришиш йўлидир. Аммо Амитабҳ Баччаннинг ҳикояси бутунлай бошқача.\nУ Ҳиндистоннинг энг бой ва машҳур оилаларидан бирида туғилган. Отаси — Ҳиндистоннинг энг буюк шоири Хариванш Баччан. Онаси — Теижа Сури, Ҳиндистон бош вазири Буюк Индира Гандининг яқин дугонаси ва ишонган кишиси эди.\nАмитабҳ ва унинг укаси Ажитабҳ болаликдан фаровонликда яшаган, у актёр бўлишни болалигидан орзу қилган.\nЁшлик йилларда ўқиш пайтида у театрда қўшиқ ижрочиси сифатида театрда фаолият юритган.\nКатта киноларда биринчи ролини фақат 1969 йилда ўйнаган, аммо фильм кассада муваффақиятсизликка учради.\nБаччан ўз устида тинимсиз ишлади. 1973 йил Баччаннинг ҳаётини кескин ўзгартирди. Бу йил у «Чўзилиб кетган қасос» фильмида суратга тушди. Фильмда у ёвузлик билан курашувчи ёлғиз қўриқчи ролини ўйнади. Ўшандан бери у Ҳиндистонда «Дарғазаб йигит» номини олди, бу эса жангарилар юлдузи деган маъносини англатади.\nХудди шу йили Амитабҳ Баччан актриса Жая Бҳадурига уйланди. Уларнин жуфтлиги Ҳиндистондаги энг бахтли оила сифатида эътирод этилади.\n1975 йилда Баччан даврнинг бошқа рамзи Дхармендра билан бирга «Интиқом ва қонун» фильмида суратга тушди. Ушбу картина Ҳиндистон тарихидаги энг яхши кино саналади. Фильм катта тижорий муваффақиятга эришди. Баччан ушбу фильмдан сўнг Ҳиндистонда мисли кўрилмаган машҳурликка эришди.\n1980 йилларнинг ўрталарида Баччан ўзини сиёсатда синаб кўрди ва Ражив Ганди партияси депутати бўлди.\nЛекин Бофорс коррупция иши муносабати билан сиёсий фаолиятини якунлашга мажбур бўлди.\nБаччан кинога қайтиб келди ва ундан бошқа кетмади. У ҳозиргача муваффақиятли фаолият юритишда давом эттирмоқда. У 271 та фильмда суратга тушган. 2000 йилда Ҳиндистон киноижодкорлари миллий ассоциацияси Амитабҳ Баччанни минг йиллик актёри сифатида тан олди.\nБаччаннинг шахсий ҳаётида ҳамма нарса жуда оддий, бир эпизоддан ташқари. 1982 йилда актёр хотинининг дўсти, актриса Рекҳа билан ишқий алоқада бўлган. Ҳар бир ҳинд бу ҳақда билар эди, лекин турмуш ўртоғи ҳис-туйғуларини бошқаларга кўрсатмади.\nХудди шу йили Баччан «Юк ташувчи» фильмида барча хавфли трюкларни ўзи ижро этди, бу эса унинг саломатлигига жиддий таъсир кўрсатди.\nУнинг талоғи ёрилиб комага тушиб қолди.\nБаччан учун бутун мамлакат ибодат қилди, хотини эса унинг ёнидан бир дақиқа ҳам кетмади.\nКомадан чиққач Баччан хотинига бўлган муносабатини ўзгартирди. У барча алоқаларни узиб, Ҳиндистоннинг энг оилапарвар актёрига айланди.\nАмитабҳ Баччаннинг икки фарзанди бор: қизи Швета ва ўғли Абҳишек. Унинг ўғли Ҳиндистон гўзали, мамлакатнинг энг таниқли актрисаси Айшвария Райга уйланган.\nАмитабҳ Баччан ҳаётлик пайтида мадам Тюссо музейидан мумли ҳайкали ўрин олган дунёдаги кам сони инсонлардан бири. Баччан шунингдек, Франция фуқаролик мукофоти — «Фахрий легион ордени» билан ҳам тақдирланган.\nҲозирда Амитабҳ Баччан 77 ёшда. У ҳанузгача турли фильмларда, кўрсатувлар ва реклама роликларида суратга тушмоқда. Шунингдек у севимли ота ва невараси Арадҳянинг севимли бобоси ҳамдир.\nМанба: "Кино санъати" журнали.\nКўрилган: 1 014\nЧоп этилган: 11-05-2016, 14:05


Номаълумлик қўрқуви | Fayzbog.uz\n23.01.2018 / Маъмурият /\nНега биз яқин қариндошимиз, жигарларимиздан кўрган аччиқ озору қилиқларига одатда чидаймизу, шунчаки таниш одамлардан озгина хурматсизлик сезсак, дарров жойига ўтказиб қўямиз? Нега биз ишчи ходимларимизнинг ишга доимий кечикиб келишини кўрмаганга оламизу, суҳбат (собеседование)га бор-йўғи икки дақиқа кечиккан иш қидирувчини ишга олишдан қатъий воз кечамиз? Ҳа энди, қариндошим-қондошим, оғир кунимда елкадошим, дейишимиз мумкин. Ҳа энди, бирламчи таассурот муҳим-да, ҳеч бўлмаса ишга жойлашишдан олдин кечикмай келади-да одам, деймиз. Лекин бу нарсаларни шундай тушунтириш ҳам мумкин: ҳеч қанақасига қочиб қутулиб бўлмайдиган ходисаларга келганда бизга ижобий нуқталарни қидириб топиш маъқулроқ.\n«Ҳа энди, бу дилозор туғишган қариндошдан қочиб қутулолмасам, оқ қилиб юборолмасам, алмаштиролмасам, начора, бори шу-да», деган яширин фикр бизни ижобий баҳона топишга, аламларни ичга ютиб кетишга ундайди.\n«Ҳа энди, ишчиларим кечикиб келишга аллақачон ўрганиб қолган, буни ўзгартираман десам ўзимга бош оғриқ кўпаяди», деган яширин фикр бизни кўриб кўрмаганга олишга ундайди.\nБизга учраган нарса биз кутаётгандек бўлиб чиқмаса, биринчи бўлиб хаёлга келадиган фикр бу – “уни бошқасига алмаштириш” фикри бўлади. Шунинг учун ҳам биз бозор-дўкондан харид қилган нарсаларимиз маъқул келмаса, қайтариб топширамиз. Шунинг учун ҳам саёҳатда брон қилган меҳмонхонамиз ёқмаса, чиқиб кетамиз. Ва лекин қачонки ҳолатни, кечинмаларимизни ўзгартиришга ўзимизни ожиз сезсак, ана ўшандагина, биз муаммога бошқа нуқтаи назардан қараш йўлини қидириб қоламиз.\n“Қирилгур ўн килогина шакарга бир соат «очирид» турибман-а, ўлсин, мураббо сезонида энди, нимаям қилардик. Майли, қайтага яхши бўлди, тоза ҳавода айланиб келдим. Ёнимдаги жувон билан гаплашиб, дардлашиб, енгилам тортдим…”\n“Шалдироқ араваси 5000 гаям арзимайди ўзи, шуни 12000 мингга сотволиш учун ойлаб сарсон бўлсам-а. Яна «завадской брак»ларини тўғрилатгунча 500 га аъзо бўлганим-чи. Энг охирги лохдай ҳис қиляпман ўзимни… Ҳай, майли, лох битта мен эмаску, бутун бошли Ўзбекистон-ку, ха-ха-ха. Бир расмга олиб, профилимга қўйиб, “моробўсин”лага лайк босиб мазза қилай…”\n“Иш топиш шунчалик қийинлигини билганимда мактабда ўқиётганимдаёқ битта яримта ҳунармандгами, сартарошгами, шогирд тушиб қўяқолардим-эй. Аъло баҳоларга ўқийверчи, яхши бўлади, деган гапларга лаққа тушиб, ҳаётга қарамасдан, ўзимча галстукли студент бўлиб, ширин хаёл қилиб юраверибман-а… На реал билим олибман, на бир ҳунар-тажрибам бор. Россияга кетай десам, оддий сувоқчиликниям эплай олмайман. Ҳа энди, нимаям қила олардим, миллионлаб бошқаларам мендан баттар юрибдику. Ҳарқалай, юртимиз тинч, янги президентимиз у-бу нарсаларни қилиб берса керак биздакаларгаям…”\n“Даҳшат, 52 та одам тириклай жизғанак бўлиб кетибди-я! Урушда эмас, тўфону офатлардан эмас, бомба тагида қолиб эмас, шунчаки ишлаб келиш учун кетаётганда, яна куппа-кундуз куни-я! Шундоқ тилла имкониятлардан фойдаланолмай юрган бизга ўхшаган хор миллат, хор халқ бормикан дунёда, вей! Эххх… Нимаям қилолардик, элга келган тўй-да энди. «Зато», ана, жумада домла уларни шахид деди, орқасидан тоғ-тоғ тиловатлар қилинди, оиласига пул ҳам беришяпти. Буям ҳаммага насиб қилмайди аслида. Ўзим ҳам кўпроқ қарз кўтариб бўлсаям поездда кетаман, тамом…”\nБиз агар, “бу яшаётган ҳаётим шахсан меники, ҳеч қандай тўсиқларсиз меники, ҳеч қандай ўзгаришларсиз меники ва бутунлай меники”, деган нарсани ҳис қилмагунимизча, ўз умримизни кўнгилдагидек тасарруф қила олмаймиз, Аллоҳ берган имкониятлардан рисоладагидек (“как следует”) фойдалана олмаймиз.\n“Ҳа энди, нимаям қила олардим, ҳаётимдаги тўсиқларни айланиб ўтолмасам, ҳаётимни ўзгартираётганларга кучим етмаса, ҳаётимнинг бир қисмини кимларнингдир қош-қовоғига қараб ўтказишга мажбурман-да”, дейдиган одам ҳам, халқ ҳам — мутлоқ ва аччиқ хорликка маҳкум!


Наманган тиббиётида катта йўқотиш бўлди\n16:05 21 Августа 2020\nНаманган вилояти тиббиёт соҳаси куни кеча оғир жудоликка учради. Шафқатсиз ўлим 2020 йил 19 август куни Республика шошилинч тиббий ёрдам илмий маркази Наманган вилояти филиалининг моҳир шифокори, кўплаб врачларнинг меҳрибон устози, камтар ва фидойи инсон Убайдулло Абдуллажонович Ҳожиматовни 68 ёшида орамиздан олиб кетди.\nУбайдулло Ҳожиматов узоқ ва шарафли, мураккаб ва заҳмат ҳаёт йўлини босиб ўтди. У 1975 йили Андижон Давлат тиббиёт институтини тамомлаб, Наманган шаҳридаги тез тиббий ёрдам бўлимида жарроҳ-врач интерна бўлиб, иш бошлади. Кейинчалик у вилоят кўп тармоқли тиббиёт марказида врач-ординатор, бўлим мудири сифатида фаолиятини давом эттирди.\n1979-1999 йилларда вилоят кўп тармоқли шифохонасида хирургия бўлимида шифокор, сўнг бош шифокор лавозимларида ишлаган. 2000 йили вилоят кўп тармоқли шифохонаси Республика шошилинч тиббий ёрдам илмий маркази Наманган филиалига айлантирилди. Убайдулло Ҳожиматов янги ташкил этилган филиалда қурилиш-таъмирлаш ишларидан тортиб, уни замонавий тиббий жиҳозланишигача жонбозлик кўрсатди. Филиални 23 йил давомида бош шифокор сифатида бошқариб, тиббиёт соҳаси ривожига баракали ҳисса қўшди. Ўнлаб шогирдларни етиштирди.\nТиббиёт тизимидаги камтарона меҳнатлари учун Убайдулло Ҳожиматов 2002 ва 2007 йилларда II-даражали Чегара қўшинлари аълочиси, Ўзбекистон Республикаси Соғлиқни сақлаш аълочиси кўкрак нишонлари билан тақдирланди.\nНаманган вилояти соғлиқни сақлаш бошқармаси, Республика шошилинч тиббий ёрдам илмий маркази Наманган филиали ҳамда “Namangan24.uz” ахборот-таҳлилий портали жамоалари марҳумнинг яқинлари ва оила аъзоларига чуқур ҳамдардлик билдиради.\nУбайдулло Абдуллажоновичнинг хотираси яқинлари, ҳамкасблари ва шогирдлари қалбида мангу сақланади. Аллоҳ ётган жойларини жаннатда қилсин. Яқинларига сабру жамил ато этсин.


Эрни эр қиладиган хотин | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЭрни эр қиладиган хотин\nБир бор экан, бир йўқ экан, қадим замонда бир подшо бўлган экан. Унинг Меҳринисо исмли гўзалликда ягона бир қизи бўлган экан.\nБир куни подшо хотини билан овқатланиб ўтирган экан, хотини ўзи пиширган овқатни мақтаб:\n— Буни қаранг, бу дунёда бундан ҳам мазали овқат бўладими? — дебди.\n— Сенинг овқатингни мазали қилган гўшт-ёғлар менинг пулимга келган-да, — дебди подшо. Шунда хотини подшога:\n— Эрни эр қиладиган ҳам хотин, қаро ер қиладиган ҳам хотин, — дебди.\nХотинининг бу гапини эшитган подшо аччиғланиб:\n— Қани қизингни бир бечорага берайлик-чи, қизинг бир камбағални эр қилиб, одам қаторига қўшсин-чи, — дебди ва ўз қизини Абдулла деган бир камбағал меҳнаткаш йигитга берибди. Абдулланинг фақат битта эски кулбасидан бошқа ҳеч нарсаси, ҳатто ейишга овқати ҳам йўқ экан. Буни кўрган Меҳринисо чап қулоғидаги тилла балдоғини унга олиб бериб:\n— Мана буни бозорга олиб боринг, ким харидор бўлиб баҳосини сўраса, “ҳимматингиз” дейсиз, — деб тайинлабди.\nАбдулла бозорга бориб, қўлида болдоқни ушлаб турган экан, бир савдогар харидор бўлиб, балдоқнинг баҳосини сўрабди. Абдулла унга “ҳимматингиз”, деган экан, савдогар Абдуллани уйига бошлаб бориб, бир сандиқ тилла берибди.\n— Мана шу тиллалардан олиб бозорга боринг, бир қоп гуруч, бир қоп ун ва керакли гўшт-ёғ ҳамда менга бир дона анор олиб келинг, — дебди.\nАбдулла Меҳринисо айтган нарсаларнинг ҳаммасини бозордан олибди-ю, аммо анор эсидан чиқиб қолибди.\nМеҳринисо Абдулланинг қўлига қирқ тилла бериб:\n— Душанба куни фалон йўлдан бир савдогар ўтади. Сиз унинг миниб олган отига харидор бўлиб, сотиб олинг, — дебди.\nАбдулла ўша йўлда ўтирган экан, бир вақт савдогар отини миниб келиб қолибди. Абдулла савдогарнинг йўлини тўсиб:\n— Отингизни менга сотинг, — дебди.\nСавдогар ўйланиб туриб, «Бу камбағалда пул нима қилсин», деб ўтиб кетаверибди. Абдулла савдогарни яна тўхтатиб:\n— Отингизни, менга сотинг, — деган экан. — Отнинг баҳоси қирқ тилла, — дебди савдогар. Абдулла савдогарнинг оғзидан чиқар-чиқмас қўйнидан қирқ тиллани олиб, савдогарга берибди ва отга миниб уйига келибди. Ўзлари нима есалар отга ҳам ўша овқатдан бериб боқишаверибди.\nБир куни хотини Абдуллага ўнг қулоғидаги балдоғини бериб:\n— Буни ҳам бозорга олиб бориб сотиб, ярим пулига ўзингизга шоҳона кийимлардан олиб келинг, — дебди.\nАбдулла балдоқни бозорда яна ўша савдогарга бир ярим қоп тиллага сотибди-да, ўзига шоҳона кийимлардан олиб, уларни кийиб, отини миниб бозордан чиқибди. Йўлда кетаётса, бир тўп савдогарлар отларидан апил-тапил тушиб, унга таъзим қилишибди. Абдулла улардан қаерга кетаётганликларини сўрабди. Савдогарлар уч ойлик йўлдан қўй ҳайдаб келгани кетаётганликларини айтишибди. Абдулла ҳам уйига келиб, қўй ҳайдаб келишга боришини хотинига айтибди. Хотини розилик билдирибди.\nАбдулла савдогарларга қўшилиб кетибди. У отини яхши боққанлигидан унинг оти уч ойлик йўлни уч кунда босиб ўтадиган қанотли от бўлибди, лекин Абдулла савдогарларнинг оёғига қараб, улар билан бирга секин-секин бораверибди. Йўлда улар қудуққа етиб боришибди. Савдогарлар қудуққа қарашса, сув қўринмабди. “Қудуқнинг кўзи бекилиб қолган бўлса керак”, деб ўйлашибди. Қудуқ ичига тушиб унинг кўзини очишмоқчи бўлишибди. Лекин тушган кишилар қудуқнинг ярмига бормасдан “тортиб олинглар” деб бақираверишибди. Охири Абдулла тушмоқчи бўлибди.\n— Мен қанчалик бақирсам ҳам тортиб олманглар, — дебди.\nАбдулланинг белига арқон боғлаб қудуққа туширишибди. У қудуқнинг ичига тушиб қараса, қудуқнинг бир чеккасида кичкина ёруғ кўринибди. Ҳалиги ёруғнинг ичига қўлини тиқиб уни каттароқ қилиб қараса, унинг ичида катта бир боғ кўринибди. Бу боғда анорлар пишиб ётган эмиш, анорлар тагида эса сувлар оқиб ётган эмиш. Абдулла тешикдан ўтиб, ичкарига кирибди. У ерда бир қўрғон бор экан. Ичига кириб қарса, бир кампир ўтирган эмиш, у Абдуллани кўриб:\n— Эй йигитча, бу ерга нимага келдинг? — деб сўрабди.\nАбдулла бу ерга сув қидириб тушганлигини айтибди. Кампир:\n— Боравер, ўғлим ҳозир ухлаб ётибди, уйғонса, айтиб қўяман, сувни очиб юборади, — дебди.\nАбдулла орқасига қараб қудуқ томон юра бошлаган экан, шу пайт кампирнинг ўғли уйғониб, нима гаплигини сўрабди. Кампир воқеани айтиб берган экан, унинг ўғли Абдуллани боғига олиб кириб анорлар билан роса зиёфат қилибди. Бир вақт йигит тескари қараши билан Абдулла дастурхондаги анордан чўнтагига битта солиб олибди, чунки хотини, “борган жойингиздан менга албатта анор олиб келинг”, деган экан. Кампирнинг ўғли Абдуллага:\n— Сиз ҳозир кетаверинг, орқангиздан сув очиб юбораман, — дебди ва унинг қўлига бир белбоғ анор тутқазибди.\nАбдулла қудуқ ичида белига арқонни боғлаб, юқорига қараб:\n— Тортиб олинглар, — дебди. Шериклари уни тортиб олибди.\nОрадан бир оз вақт ўтгач, қудуқдан сув отилиб чиқа бошлабди. Савдогарлар хурсанд бўлиб ҳайдаб келаётган қўйларидан Абдуллага эллик-олтмишталаб беришибди. Абдулланинг иши шу ердаёқ битиб, орқасига қайтибди.\nАбдулла ёнидаги шеригига:\n— Мен қўйларни секин ҳайдаб боравераман, сиз мана шу белбоғдаги анорни бизникига олиб бориб беринг, — деб отини миндириб жўнатибди. Ўзи эса қўйни ҳайдаб кетаверибди.\nЭндиги сўзни Меҳринисодан эшитинг. Меҳринисо уйида ўтирган экан, бир киши келиб:\n— Эрингиз бериб юборди, — деб, бир белбоғ анор ташлаб кетибди. Меҳринисо белбоғни очиб қараса, катталиги чойнакдек-чойнакдек анорлар эмиш. У емоқчи бўлиб бир анорни сўйиб қараса, анорнинг ичи тўла тилла эмиш. У ҳайрон бўлиб, қолган анорларни ҳам сўйиб қараса, уларнинг ҳам ичи тўла тилла эмиш. Меҳринисо бу тиллаларни сотиб, шоҳона қаср солдирибди ва у қасрда яшай бошлабди.\nБир вақт Абдулла қўйларни ҳайдаб келса, уйи ўрнида шоҳона қаср турган эмиш. У “бу менинг уйимми ёки бошқа кишининг уйими”, деб секин қаср дарвозасига келиб ичкарига қараса, равоқда ўзининг хотини — Меҳринисо ўтирган эмиш. У қасрга кириб боргач, Меҳринисо бўлган воқеани айтиб берибди.\nБир куни хотини Абдуллага:\n— Сиз бир хуржуннинг иккала кўзига тилладан тўлғазиб, хуржуннинг бир кўзидаги тиллани йўлга сочинг, иккинчи кўзидагини эса отамнинг қасри дарвозаси ёнига тўкиб келинг, — дебди.\nАбдулла хотини айтгандек қилиб келибди. Эрталаб подшонинг қоровуллари кўча дарвозасини очиб қарашса, дарвоза остонасида бир хуржун тилла тўкилиб ётган эмиш. Буни подшога дарҳол хабар қилишибди. Подшо:\n— Кечаси билан пойлаб чиқинглар, ким шундай қилса, уни ушлаб, менинг ёнимга олиб келинглар, — дебди.\nАбдулла эртасига кечаси ҳам яна хуржуннинг бир кўзидаги тиллани кўчага сочиб, иккинчи кўзидаги тиллани подшо дарвозасининг олдига тўкиб кетмоқчи бўлиб турганида, уни подшонинг қоровуллари ушлаб олишибди ва эрталаб подшонинг олдига олиб киришибди. Абдулла ўзини подшога савдогар қилиб танитибди ва подшони ўз уйига меҳмондорчиликка таклиф қилибди. Эртасига подшо Абдулланикига меҳмонга борибди, подшо билан бирга унинг хотини, вазирлари ҳам боришибди. Улар Абдулланинг уйидаги қимматбаҳо нарсаларни кўриб, оғизлари очилиб қолибди. Абдулла уларни роса зиёфат қилибди. Зиёфат тугагандан кейин подшо ва унинг хотини Абдулланинг уйларини айланиб томоша қилишибди ва бир ясатилган хонага киришса, у хона ўз қизлари Меҳринисонинг яшаган хонасига ўхшаб кетармиш. У ердаги жиҳозлар ҳам Меҳринисонинг хонасидаги жиҳозларга ўхшаб кетармиш. Меҳринисо ҳайрон бўлиб турган подшога ва унинг хотинига ўзини танитибди. Буни кўрган подшо “эрни эр қиладиган ҳам, қаро ер қиладиган ҳам хотин” деган гапга тан берганини айтибди.\nЭртасига подшо қизи ва куёвини меҳмонга чақирибди. Уларни олдига ўтқазиб куёвининг бошига ўз бошидаги тожини кийгизиб қўйибди. Шундай қилиб Меҳринисо туфайли Абдулла подшо бўлибди, умрининг охиригача Меҳринисо билан тинч-тотув яшаб, мурод-мақсадига етибди.\n← Аввалги Аввалги Донишманд хотин\nКейинги → Кейинги: Бир хотинга бир эр


Тошкентда тирбандлик кўп кузатиладиган яна бир...\n07.04.2018 19:10 0 40038\nҲозирги кунда Тошкент ҳалқа автомобиль йўли — Заргарлик — Ҳамид Нуғмон кўчалари чорраҳасида тирбандлик ҳолатлари кўп кузатилмоқда.\nУшбу тирбандликни бартараф этиш учун Тошкент ҳалқа автомобиль йўлига хизмат кўрсатувчи «Автомагистраль» бирлашмаси билан ҳамкорликда бир неча тадбирларни амалга ошириш режалаштирилган, дейилади Тошкент шаҳар ЙҲХБ хабарида.\nЖумладан, Тошкент ҳалқа автомобиль йўлининг «Бек тўпи» савдо мажмуаси олдидаги қисмида светофор билан бошқариладиган янги чорраҳа очилади. Натижада Тошкент ҳалқа автомобиль йўли билан Ҳамид Нуғмон кўчаси кесишган жойда ёпиқ турган чорраҳа очиб юборилади.\nТошкент Тошкент шаҳар ЙҲХБ Бек тўпи


ЁШЛАР - КЕЛАЖАК БУНЁДКОРИ » "Жиззах овози" газетаси расмий сайти\nЎзбекистон Ёшлар иттифоқи вилоят Кенгашининг 2018 йилдаги самарали фаолияти Марказий Кенгаш томонидан муносиб рағбат топиб, "Иттифоқ кубоги” қўлга киритилди. Бу ҳақда "Жиззах" эркин иқтисодий зона мажлислар залида бўлиб ўтган мажлисда айтиб ўтилди.\nЎтган йилда ёшларнинг ҳуқуқ ва манфаатларини ҳимоя қилиш, иқтидор эгаларини қўллаб-қувватлаш, уюшмаган ёшларни касбга йўналтириш, бандлигини таъминлашда қатор ишлар амалга оширилди. Жумладан, ижтимоий ҳимояга муҳтож бир жуфтликнинг никоҳ тўйи, 16 нафар кам таъминланган оила фарзандларининг суннат тўйи ўтказилди. 436 нафар болаларга ўқув қуроллари, 132 нафарига кийим-кечак совға қилинди, 148 нафарига озиқ-овқат маҳсулотлари тарқатилди. Шунингдек, имконияти чекланган ёшларга иттифоқнинг вилоят Кенгаши томонидан 51 та ногиронлик аравачаси, 67 та тикув машинаси, 12 та эшитиш мосламаси ва 8 та қўлтиқтаёқлар топширилди.\nАйтиш жоизки, "Энг яхши китобхон" республика танлови ҳақиқий китоб байрамига айланди. Биргина 2017 йилда ҳудудлардан 14 782 нафар ўқувчи-ёшлар танловда қатнашиш истагини билдирган бўлса, 2018 йилда бу кўрсаткич 22 862 нафарга етди. 20-30 ёш тоифасида Жиззах Давлат педагогика институти талабаси Дилноза Илҳомова танловнинг республика босқичида 3-ўринни эгаллади. Ёшларнинг илмий ва бадиий китобларни ўқишга бўлган қизиқишини янада ошириш борасидаги ютуқлар бу билан тугамайди. "Бахтиёрлар диёри" танловининг республика босқичида Ўзбекистон Республикаси Ички ишлар вазирлиги Жиззах академик лицейининг "Сарафроз"жамоаси ғолиб деб топилди.\nСоғлом турмуш тарзини кенг тарғиб қилиш йўлида ҳам кўплаб самарали ишлар амалга оширилди. "Ёшлар шахмат тахтаси" мусобақасининг республика босқичида вилоятимиз жамоаси 2 та олтин, 3 та кумуш ва 1 та бронза медалини қўлга киритиб, умумжамоа ҳисобида 3-ўринни эгаллади. "Ёш чегарачилар" ва "Ёш қутқарувчилар" мусобақасида ҳам вилоятимиз вакиллари республика бўйича тенгсиз деб топилди.\n- Ўтган йилда ёшлар ўртасида жиноятчилик ва ҳуқуқбузарликларнинг олдини олиш бўйича 4568 та тарғибот тадбирлари ташкил этилиб, 187 356 нафардан зиёд ёшлар қамраб олинди, - дейди Ўзбекистон Ёшлар иттифоқи вилоят Кенгаши раиси Дилмурод Худойшукуров. - Ҳарбий хизматга бориб келган, иш билан банд бўлмаган йигитлар "Жасорат" клубига бириктирилди ва улар томонидан 287 маротаба рейдлар ташкил этилди. Бунинг натижасида ёшлар жинояти ўтган йилнинг 11 ойига нисбатан 37 фоизга, вояга етмаганлар ўртасида эса 16 фоизга камайишига эришилди. Шунингдек, ижтимоий хавфи катта бўлмаган жиноят содир этиб, чин дилдан пушаймон бўлган 43 нафар ёшлар Ўзбекистон Ёшлар иттифоқи кафиллиги асосида қамоқ билан боғлиқ бўлмаган жазо турлари қўлланилган ҳолда суд залидан озод этилди. Уларнинг 18 нафари тўгаракларга жалб қилинди, қолганлари ишга жойлаштирилди.\nБугунги кунда вилоятимизда 64 483 та ёш оилалар мавжуд. Уларнинг муаммоларини бартараф этиш бўйича иттифоқ томонидан кўплаб ишлар йўлга қўйилди. Ўтган давр мобайнида 1000 дан ортиқ ёш оила вакиллари билан 663 дан ортиқ мулоқотлар, давра суҳбатлари уюштирилди. Нотинч, муаммоли ва оғир ижтимоий аҳволга тушиб қолган ёш оилалар аниқланиб, уларнинг манзилли рўйхати шакллантирилди. "Оилаларни мустаҳкамлаш ойлиги" доирасида иттифоқнинг вилоят Кенгаши томонидан ажримларнинг олдини олиш бўйича тадбирлар ташкил этилиб, 45 та ажрим ёқасида турган ёш оилалар яраштирилди. Ёш оилаларга муносиб уй-жой ва ижтимоий шароитлар яратишга қаратилган мақсадли ишлар назардан четда қолмади.\n- Ўтган йили мен ҳам "Ёшлар уйи" соҳибига айландим, - дейди Ўзбекистон Ёшлар иттифоқи вилоят Кенгашининг матбуот котиби Элдор Наврўзов. - Бу эътибор ва имкониятлар Ватанимиз тараққиёти учун хизмат қилишда янада куч-ғайрат ва шижоат бағишлайди. Жорий йилда мен каби "Ёшлар уйи" соҳиблари қаторига яна 154 та оила қўшилади.\nМаълумот ўрнида айтиш лозимки, 2018-2021 йилларга мўлжалланган Ёшлар уйини барпо этиш дастури ишлаб чиқилган. Унга кўра, йирик шаҳарларда кўп қаватли, қишлоқ туманларида 1-2 қаватли арзон уйлар ёшларнинг уй-жойга бўлган эҳтиёжларидан келиб чиқиб қурилиши назарда тутилган.\nЎзбекистон Ёшлар иттифоқи талабаларни қўллаб-қувватлаш бўйича ҳам ташаббускор. 2018-2019 ўқув йилида иттифоқнинг вилоят Кенгаши олий таълим муассасаларида таҳсил олаётган, ўртача ўзлаштириш кўрсаткичи 86 фоиз бўлган 79 нафар ҳамда муддатли ҳарбий хизматни ўтаб, ўқишга қабул қилинган 481 нафар талабаларга тўлов-контракт суммасининг 35 фои-зини тўлаб берди. 13 нафар чин етим, ногирон ҳамда "Меҳрибонлик уйи”да тарбияланган талабаларга эса шартнома тўловининг 50 фоизи тўлаб берилди.\n- Шартнома пулининг тўлаб берилиши биз, ёшларга берилган катта имконият ва билдирилган ишончдир. Бу имтиёз менга ҳам насиб қилганидан бошим кўкка етди, - дейди Шуҳрат Абдуллаев. - Билдирилган ишончни оқлаб юртимга сидқидилдан хизмат қиламан.\nЎтган вақт мобайнида иттифоқ мақсадли ишларни амалга оширди. Ёшларнинг ҳуқуқ ва қонуний манфаатларини ҳимоя қилиш, уларнинг замонавий касбларни эгаллашга бўлган интилишини қўллаб-қувватлаш, тадбиркорлик фаолиятига жалб қилиш, истеъдодли ёшлар ўз ижодий ва интеллектуал салоҳиятини рўёбга чиқариши учун шарт-шароитлар яратиш, илмий фаолиятга жалб этиш, ёшларнинг бандлигини таъминлаш каби долзарб масалаларга эътибор қаратди, мазкур соҳадаги камчиликларни бартараф этишга енг шимарди. Бир сўз билан айтганда, кўзланган мақсад томон дадил қадам ташланди. Бу эса келгусида ёшларнинг Ватан равнақи учун фидокорона хизмат қилишига замин ҳозирлайди. Зеро, тараққиёт учун яратилган шароитлар мева бермай қолмайди.\n» ЎН КУНЛИК САРҲИСОБИ\n» ЁШЛИК БАЙРАМИ\n» СУДЛАРГА БЎЛГАН ИШОНЧ ЯНАДА ОРТМОҚДА


ХАЛҚ БОРКИ, ДАВЛАТ БОР - Ўзбекистон овози газетаси\nЯқин-яқингача «парламент қонун лойиҳасини қабул қилмасдан орқага қайтарибди», деган гапларни деярли эшитмасдик. Айрим муроса қилиб бўлмайдиган масалаларда фикри, қатъий нуқтаи-назарини билдирган депутатлар хушланмас ёки бўлмаса, қўллаб-қувватланмасди. Бундай муҳитнинг салбий таъсири бутун мамлакатда сезиларди.\nФикр билдиришдан ийманиш, бирон воқеага кўпнинг олдида муносабат билдиришдан тортиниш, давлат мулозимларига қарши фикр айтишдан чўчиш халқ ва миллат сифатида юксалишимизга халақит қилаётган иллатларнинг энг каттаси, десак, ҳаққимиз кетмаса керак. Эрта-индин тараққиётимиз, ҳаётимиз қандай даражада бўлиши фикрлар эркинлиги ва хилма-хиллиги масаласи билан узвий боғлиқ. Фикр йўқ жойда ўсиш ҳам бўлмайди. Бу мураккаб мавзу, битта мақола доирасида унинг айрим жиҳатларини таҳлил қилиш мумкин, холос.\nЎтган йили апрель ойида парламентда ер ости сувларидан рухсатсиз сув олганлик учун жавобгарликни кучайтириш кўзда тутилган қонун лойиҳаси қўллаб-қувватланмагани ҳақида мақола берган эдик. Лойиҳага кўра, сув қудуқларини рухсатсиз қазганлик учун фуқароларга жарима жазоси белгиланиши керак эди. Парламент вакиллари бу ҳужжатга қарши чиқди. Нимага? Чунки бу ҳужжат ҳаётий вазиятни билмасдан тайёрланган эди.\nТасаввур қилайлик, бир қишлоқда ёз ва куз ойларида оқава сув умуман узилади. У ерда одамларнинг бор умиди томорқадаги емишлик экин ва 4-5 туёқ мол-ҳолга боғланиб қолган. Нима қилиш керак? «Сув йўқ!», деб дод-вой солган билан муаммо қисқа муддатда ҳал бўладими? Йўқ, албатта. Бундай вазиятда аҳоли бир-икки мол-полини сотиб, тезлик билан қудуқ қазишга мажбур бўлади. Худо бериб, сув тезроқ чиқса чиқди, бўлмаса, қудуқ чуқурлашган сари нархи ҳам ошиб кетаверади... Амал-тақал қилиб одамларнинг энди оғзи сувга етганида қишлоқда сув йўқ пайтларда қорасини ҳам кўрсатмаган мулозим қовоқлари солинган ўта жиддий қиёфада дарров етиб келади, «мана бу қонуннинг мана бу моддасига кўра жавобгарсиз», деб туриб олади, гўё одамларнинг устидан кулгандай бўлади...\nХуллас, ўшанда депутатлар аҳолини барқарор ва доимий сув билан таъминламасдан жавобгарлик белгиланиши норозиликларга сабаб бўлиши мумкинлигини тўғри тушунтиришга уринишган, бу масалада қонун қабул қилишдан олдин тарғибот ишларини кучайтириш зарур, деган қатъий хулоса берган эди.\nМана шундай ҳолатларда қонунларнинг ҳаётдаги вазиятга мос бўлиши жуда зарур экани ойдинлашади. Ўзбекистон Республикаси Президенти Шавкат Мирзиёев қонунларнинг бевосита ижодкори халқ бўлиши кераклиги ҳақида айтгани бежиз эмас, албатта. Бу ўринда масаланинг аҳамияти ва юқорида келтирилгани каби нозик жиҳатлари ҳисобга олинган.\nҚонунларни кўриб чиқиш ва қабул қилиш жараёнида парламент аъзоларининг халқ манфаатларини кўзлаб фикр юритиши, муносабат билдириши халқ фикрининг қудрати ошишида катта аҳамиятга эга.\nМаълум ҳудуд ёки жамият миқёсидаги муҳим масалалар бўйича фикр билдирмоқчи, таклиф бермоқчи бўлган кишиларга йўл очилиши ўта муҳим масала. Тўғридан-тўғри мулоқотлар, сайёр қабуллар, сайёр учрашувлар, ижтимоий тармоқлар фикр айтиш, муносабат билдиришга қулай шароит ярата бошлади. Жамиятда фаоллик ошгани кимларгадир ёқмаётган бўлиши мумкин. Аммо халқнинг халқ, миллатнинг миллат бўлиши учун фикрлай олиш, гапира олиш қобилияти ҳамма нарсадан кўпроқ зарур. Бу ҳақда узоқ ваъзхонлик қилишга зарурат йўқ, дунё улуғлари керакли гапларни айтиб кетган.\n«Давлат халқ иродасини ифода этиб, унинг манфаатларига хизмат қилади. Давлат органлари ва мансабдор шахслар жамият ва фуқаролар олдида масъулдирлар». Конституциямиздаги ана шу юксак қоидага мувофиқ давлат идораларининг қарор қабул қилиш, тартиб-таомилларни белгилаш жараёнида масъулияти ошяпти. Жамоатчилик фикри мулозимларни шунга ундаб турибди. Ҳукумат, маҳаллий ҳокимликлар ишлаб чиққан ҳужжат лойиҳаси жамоатчилик муҳокамасига қўйилиши катта самара бера бошлади.\nМеъёрий-ҳуқуқий ҳужжатлар лойиҳалари муҳокамаси порталига жойлаштирилган ҳужжат лойиҳаси ҳақида тезкор фикрлар билдириляпти. Давлат идоралари, олимлар, турли соҳа мутахассислари ва амалиётчилар ўртасида мулоқот муҳити юзага кела бошлагани мамлакатда ҳар томонлама ижобий муҳитни юзага чиқармоқда. Аввалига жамоатчилик фикрига деярли эътибор қаратилмаган бўлса, эндиликда бу жараён ҳам ижобий томонга силжишни бошлади.\nГарчи кўп бўлмаса-да, бунга аниқ мисоллар бор. Ўтган ойнинг бошида regulation.gov.uz сайтига Ўзбекистон Республикасидан экспорт қилинадиган мева-сабзавот ҳамда текстиль маҳсулотларининг контракт қийматини мониторинг қилиш тўғрисида низом лойиҳаси жойлаштирилди. Орадан кўп вақт ўтмасдан, Korzinka.uz супермаркетлари тармоғи раҳбари Зафар Ҳошимов ва бошқа кўплаб юртдошларимиз ушбу ҳужжат лойиҳасига ижтимоий тармоқларда муносабат билдириб чиқди.\nЗафар Ҳошимов, жумладан, шундай деганди: «...Давлатимиз қатъий равишда экспортга нархларни белгилаш ғоясига мунтазам қайтаётгани кўпчилик қатори мени ҳам ҳайратлантирмасдан қўймаяпти, рости... Ўтган йили жуда яхши гилос ҳосили бўлди. Боғбонлар тўкин-сочин мавсум илинжида жуда хурсанд эди. Бироқ давлат гилоснинг 1 кг. ни 4 доллардан паст нархда экспорт қилишни тақиқлаб қўйди. Аммо гилосга белгиланган нархнинг ташқи коньюнктураси мутлақо бошқача бўлган. Мен ўзим шахсан Россиядаги супермаркетда 1 кг. гилос учун 190 рубль (3$) тўлагандим. Шундан келиб чиқадики, Москвадаги чакана савдода гилоснинг килоси 3$ эди, мансабдорларимиз эса уни 4$ дан паст нархда экспорт қилишни маън қилишган...»\nЎша ҳужжат лойиҳасига кўра, экспорт нархлари шакллантирилиши устидан назорат ўрнатиш, мева-сабзавотлар ва тўқимачилик маҳсулотлари бўйича «тавсия этиладиган» экспорт нархларини белгилаш таклиф қилинди. Бу боғбонлар, деҳқону фермерлар, тадбиркорлар ҳамда экспертларнинг кескин норозилик ва эътирозларини келтириб чиқарди. Март ойининг охирги кунларидан бирида Инвестициялар ва ташқи савдо вазири ишбилармонлар ва экспертлар билан мулоқотдан сўнг, ҳужжат лойиҳасини жамоатчилик муҳокамасидан олиш, яъни уни қабул қилмаслик ҳақида хулосага келди.\nБу воқеа давлат ташкилотларига ҳамма нарсани назорат қилишга уриниш билан обрў топиб бўлмаслиги, тўсиқ қўйиш эмас, шароит яратиш кераклиги, «билганимча иш тутаман», деган ўй билан юриш катта хато экани ҳақида ўзига хос «сигнал» бўлиши керак. Ўтган йили юртимизнинг жуда кўплаб қишлоғу маҳаллаларида етиштирилган олтинга тенг мўл ҳосил нотўғри қарорлар оқибатида сотилмай увол бўлгани, бундан халқимиз катта жабр кўрганидан сабоқ чиқарилмагани кўриниб турибди. Вазирлик ва давлат идораларида ишлаётган мутахассислар ҳалиям ҳудудлардаги реал ҳаётни тўғри тасаввур қила олмаётгани, ҳужжатлар халқни қийнаши эмас, унга ёрдам бериши лозимлигини англаб етмаётгани сезилиб қоляпти. Бўлмаса, битта масалада кетма-кет бюрократик ҳужжатлар тайёрланаётганини қандай изоҳлаш мумкин?..\nЯқинда Адлия вазирлиги сайтида шундай хабар чиқди: «Давлат божи ставкаларининг 4-бандига ўзгартиришлар ва қўшимча киритиш тўғрисида»ги Ҳукумат қарори лойиҳаси Ўзбекистон Республикаси норматив-ҳуқуқий ҳужжатлар лойиҳалари муҳокамаси порталига ... қўйилган эди. Лойиҳада Тошкент шаҳрида доимий пропискага эга бўлмаган шахслар томонидан кўчмас мулк сотиб олинганда ундириладиган давлат божи билан боғлиқ масалалар назарда тутилган эди. Давлат божи ставкаларини комплекс кўриб чиқиш мақсадга мувофиқлигидан келиб чиқиб ҳамда прописка масаласида қонун ҳужжатларини такомиллаштириш масаласи қўшимча ўрганилаётганлиги сабабли лойиҳа жамоатчилик муҳокамасидан олиб ташланди».\nНега бирданига бундай бўлди? Ҳужжат лойиҳаси тайёрлаб жамоатчилик муҳокамасига қўйилганидан кейин нимага қўққисдан фикр ўзгариб қолди?..\nБу саволларга жавобни фаол ҳуқуқшунос Хушнудбек Худойбердиев Телеграм ижтимоий тармоғидаги «Xushnudbek.uz» гуруҳида (76 мингга яқин ўқувчиси бор) ёзган айрим фикрлардан топиш мумкин. Гап шундаки, ҳуқуқшунос ҳужжат лойиҳаси эълон қилингач тезкор ва кескин муносабат билдирган эди:\n«... лойиҳадаги кейинги таклиф бевосита Ўзбекистон фуқаролари учун тааллуқли. Аниқроғи Ўзбекистон фуқароларига янада қийинроқ, янада оғирроқ шартлар ҳақида гап кетяпти. Лойиҳага кўра, Тошкент шаҳри ва Тошкент вилоятида янги қурилган кўчмас мол-мулк икки ёки ундан ортиқ шахс томонидан умумий мулк ҳуқуқи асосида сотиб олинган тақдирда, уларнинг ҳар бири белгиланган ставкада давлат божи тўлаши таклиф қилинмоқда. Белгиланган ставка эса уй нархининг 5 фоизи...\n...Тепадагилар мундоқ қарашса, халққа енгил бўлиб кетяпти. «Нимага 3-4 киши пул қўшиб, уй сотиб олиб, осонгина прописка олиши керак?» деган саволни беришган. Ва бунга жавоб сифатида ушбу лойиҳани ишлаб чиқишган, менимча. Лекин уларнинг бирортаси «Нимага Ўзбекистон фуқароси ўз юртида пропискани «сотиб олиши» керак?» деган саволни ўйлаб кўрдимикин, қизиқ?..»\nВазирлик бир кишининг фикри ёки муносабати билан ҳужжат лойиҳасини жамоатчилик муҳокамасидан олиб ташлаши қийин бўлса керак, албатта. Аммо «прописка сотилиши» Конституцияга зид экани ҳақида ўзимизда ҳам, дунёда ҳам фикрлар кўп. Мен шундай фикрловчилар томонидаман. Чунки Президент Фармони билан 2018 йилги давлат дастурида пропискаси йўқ фуқаролар ҳам иккиламчи бозордан уй сотиб олишига рухсат берилиши белгиланган бўлсада, бу талаб ҳалигача бажарилмаган. Вазирлик бу масалага муносабат билдирмаган...\nХалқ фикри – қудратли куч. Халқ борки, давлат бор, муҳр ва лавозимларнинг маъноси бор.\nТаскин берадиган ҳолат шундаки, айрим давлат ташкилотлари жамоатчилик фикри билан ҳисоблаша бошлади, танқидий фикр асосида ишлашни ўрганаяпти. Бу бизнинг жамият учун муҳим ва характерли янгилик.\nХалқнинг фикрини эшитмаган, орзу-интилишларини илғамаган давлат мўрт бўлади, ойналари қорайтирилган уловларда юрадиган мулозимлар ҳаётдан узоқлашади, давлатнинг бирдан-бир манбаи халқ эканини унутиб қўяди, оқибатда оёғи ердан узилади. Бу масалада узоқ ва яқин ўтмишдан мисоллар оз эмас.\nФикр кўп, қарашлар хилма-хил бўлган жамият том маънода юксалиб, ривожланади. Халқ ва миллат фикридан ибрат ва қувват олиб яшаган давлатгина қудратли бўлади.


Ўзбекистон ЕХҲТ вакилларига виза бермаётир\n17 апрел 2021, Тошкент вақти: 03:37\nЕвропада хавфсизлик ва ҳамкорлик ташкилотининг Демократик институтлар ва инсон ҳуқуқлари бюроси Ўзбекистондаги бўлажак сайлов кузатишга арзирлими, деган саволга жавоб топиш учун ўзининг баҳолаш ҳайъатини мамлакатга юбора олмаяпти.\nСайловга бир ой вақт қолганига қарамай, Ўзбекистон ЕХҲТ мутахассисларига ҳали ҳам мамлакатга кириш визаси бермаган.\nЕХҲТнинг Демократик институтлар ва инсон ҳуқуқлари бюроси вакиласи Урдур Гунарсдотир ўз ташкилоти Ўзбекистон томони баҳолаш гуруҳига виза беришидан умидвор эканини айтади.\n“Агар виза берилса, Ўзбекистондаги сайлов кузатишга арзийдими, деган саволга жавоб топиш учун зудликда кичикроқ гуруҳни мамлакатга юборамиз. Ўзбекистонга борадиган бу гуруҳ у ердаги сайловни кузатиш керакми, кузатиш керак бўлса, қандай кузатиш кераклиги борасида ўз хулосаларини бериши зарур”,- дейди Урдур Гунарсдотир.\nУнинг сўзларига кўра, бирор давлатдаги сайловлар кузатишга арзирли, деган хулосага келиш учун кўплаб омиллар кўриб чиқилади. Энг аввало, кузатиш учун ҳақиқий рақобат бор-йўқлиги аниқланади.\nДушанба куни Ўзбекистон Марказий сайлов комиссияси бўлажак сайловда президентликка номзодлар рўйхатини эълон қилди. Улар орасида мамлакатни қарийб 19 йилдан бери бошқариб келаётган ва аллақачон икки муддат президент бўлиб улгурган Ислом Каримов ҳам бор. Қолган уч номзод эса И.Каримовга рақиб сифатида кўрилмайди. Ўзбекистонда мухолифат партиялар фаолиятига изн берилмаган ва уларнинг раҳбарлари мамлакатдан чиқиб кетишга мажбур қилинган. Ўзбекистондаги аксар фуқаролар ҳам ҳақиқий рақобат йўқлигини билади.\nШунга қарамай, ЕХҲТ бюроси ўз экспертлари гуруҳини Ўзбекистонга юбориш орқали бунга амин бўлиш ниятида.\n“Буни мамлакатга бориб, ўз кўзимиз билан кўришимиз ва кузатувларимиз асосида сайловда иштирок этиш масаласида хулосага келишимиз керак. Шунинг учун Ўзбекистоннинг баҳолаш гуруҳимиз вакилларига виза беришини кутяпмиз”,- дейди Урдур Гунарсдотир.\nЕХҲТ экспертлари Ўзбекистон томони қачон виза беришини кутиб ўтирган айни пайтда расмий Тошкент ЕХҲТ кузатувидан умуман воз кечиши мумкинлиги ҳақида хабар тарқалди.\n“Voice of Freedom” нашри Ўзбекистон МСКдаги манбага асосланиб ЕХҲТ вакилларига аккредитация умуман берилмаслиги мумкинлигини хабар қилди. Аммо ЕХҲТ вакиласи Урдур Гунарсдотир эса бу ҳақда маълумотга эга эмаслигини билдирди.\nУнинг айтишича, ЕХҲТ кичик гуруҳининг Ўзбекистонга бориши масаласига икки кун ичида ойдинлик киритилади.\nЕХҲТ Ўзбекистондаги 2004 йилги парламент сайловига кузатувчиларнинг чекланган гуруҳини юбориш билан кифояланганди. Ундан аввалги сайловларни эса ташкилот адолатли ва эркин сайлов учун муҳит йўқ, дея бойкот қилган эди.\nЎзбекистон инсон ҳуқуқлари жамияти раиси Толиб Ёқубовнинг фикрича, Ўзбекистондаги президент сайловини кузатишни рад этиш ЕХҲТ учун энг тўғри қарор бўлар эди. Чунки Ўзбекистонда сайловнинг ўзи йўқ.\n“Сайловга мухолифатдан ҳам, бошқа мустақил гуруҳлардан ҳам номзодлар қатнаштирилгани йўқ. Бўлиши кутилаётган сайлов халқаро ҳамжамиятнинг кўзини бўяш учун қилинаётган ишдан бошқа нарса эмас”,- деди Т.Ёқубов.\nТолиб Ёқубовнинг таъкидича, ЕХҲТ ўз вакилларининг диктаторлик режими тарафидан қабул қилинишини кутиб ўтириши нотўғри. Аслида мутлақо аксинча бўлиши керак.


''Давлат чегараси'' китоби чоп этилди\nҚозоғистон Республикаси Мустақиллигининг 30 йиллиги арафасида Миллий хавфсизлик қўмитаси “Давлат чегараси” китобини нашрдан чиқарди. Рисола ўзининг фидокорона хизматлари билан давлат чегарасини қўриқлашга муносиб ҳисса қўшган аскарларга бағишланган.\n“Давлат чегараси” китобидан ўрин олган ҳикоялар ва очеркларда мустақил Қозоғистон Чегара хизмати шонли солномасининг айрим кўринишлари акс этган, холос. Аммо улар чегара ҳаётини турли босқичларда кузатиш имконини беради. Китобни қўлга олиб, саҳифаларини варақлаган киши, ўз қаҳрамонлари билан бирга юргандек, пиёда, отда, қуролли, ит билан, тоғ ошиб, сув кечиб, денгиз тўлқинига қарши сузгандек таассуротга эга бўлади. Кенг миқёсда гиёҳвандлик воситаларининг, айниқса, айланмасига барҳам бериш, ноқонуний миграцияноқонуний овчиларни таъқиб қилиш ва отишмаларга барҳам бериш, экстремал ҳодисалар даврида фуқароларга ёрдам кўрсатиш – китобнинг асосини ташкил этди.\nКекса авлод унинг саҳифаларида бир вақтлар ОАВда давр қаҳрамонлари – чегарачиларни мукофотлаш тўғрисидаги фармонлар билан танишиб, таниш номларни учратади. Бу яхши, эски дўстлар билан учрашув бўлади. Ёш китобхон ўзи тақлид қилмоқчи бўлган дўстлар, янги қаҳрамонлар топади, мардлик, матонат, ҳушёрлик намуналари ҳамиша инсон хулқини шакллантиришга ёрдам беради.\nБу китоб – жамият ривожига ҳисса қўшадиган ибратли меҳнат маҳсулидир. Айниқса, ёшларга мустақил элимизнинг тинчлиги чегарадан бошланишини ўргатадиган ажойиб ижод намунаси. Чунки чегара – Ватанимизнинг ойнаси. “Давлат чегараси” – нафақат чегарачилар учун, балки ҳарбий ҳаётдан ташқаридаги одамлар учун ҳам қизиқарли китоб.\nВилоят ҳокимининг матбуот хизмати, 2021-11-14, 06:59 77\nМаълумотларга бой китоблар... 3\n''Давлат чегараси'' китоби чоп этилди 77\nАдабиёт – маънавият дурдонаси 81\nСаутбек Абдрахманов – 70 ёшда! 72\nҚозоғистон Ёзувчилар уюшмасининг Туркистон вилоят бўлими раиси сайланди 71\nИжодкорга эҳтиром 195\nАрислик зиёлилар янги китоб билан танишдилар 159\nКутубхоналар кўпайса, билим ҳам кўпаяди 406


Арсен Венгер: "Ижтимоий тармоқлар туфайли мухлислар одобсиз бўлиб боришмоқда" » Скачать музыку бесплатно новинки музыки 2016-2017\nКомментариев: 0 Просмотров: 513 Дата: 17-01-2016, 10:50 «Арсенал» жамоаси бош мураббийи Арсен Венгер мухлислар жамоа билан муносабатда ўзларини номуносиб тутишаётганидан хавотирдалигини билдириб ўтди. Унинг бу фикрлари «Арсенал»нинг «Сток Сити»га қарши 22-тур учрашуви олдидан айтилган. «Ўйлайманки, яқин йилларда футбол мухлислар муаммосидек жиддий муаммо билан тўйнашади. Вазият дунёнинг кўплаб мамлакатларида ёмонлашмоқда. Эҳтимолки, бунинг сабаби ижтимоий тармоқлардир. У ерда мухлислар ўз фикрларига эрк беришмоқда. Авваллари одамлар ўз фикрлари устидан ҳукмрон бўла олишарди. Бугун эса барчанинг фикри бир жойдан чиқадигандек, кўпчилик бир одамнинг айтганига қўшилиб кетади. Бир одамнинг фикри катта гуруҳнинг фикрини ифодалаб қолмоқда», дейди Венгер. Эслатиб ўтамиз, ўтган мавсумда «Арсенал»нинг «Сток Сити»га қарши учрашувида 2:3 ҳисобида мағлуб бўлишидан кейин бир гуруҳ мухлислар жамоа футболчилари минадиган поезд олдида йиғилишиб, Венгер ва футболчиларнинг шаънига ҳақоратли сўзлар айтишганди. Категория: Спорт Нашли ошибку?


«UZINFOCOM» — «Oracle» компаниясининг ваколатли ҳамкорига...\n09.11.2018 15:35 0 2977\nКеча, 8 ноябрь куни Ахборот технологиялари ва коммуникацияларини ривожлантириш вазирлигида «Oracle» компанияси вице-президенти Жованна Санжоржи билан учрашув бўлиб ўтди. Учрашувда вазирнинг биринчи ўринбосари Олимжон Умаров иштирок этди. Бу ҳақда АКТ вазирлиги ахборот хизмати хабар берди.\nОлимжон Умаров Ўзбекистонда «Oracle» компаниясининг фаолият доираси кенгайишига, компаниянинг мамлакатда замонавий ахборот технологияларини жорий этишдаги иштироки фаоллашувига қизиқиш мавжудлигини билдирди.\nБугунги кунда «Электрон ҳукумат» тизими дастури доирасида Ўзбекистон Республикаси давлат органлари ахборот тизимлари ва маълумотлар базаларини жорий этиш бўйича қатор лойиҳалар амалга оширилган. Ушбу тизим ва маълумотлар базаларини яратишда «Oracle» компанияси ечимларидан ҳам фойдаланилган.\nУчрашувда «Oracle» компанияси Ўзбекистондаги бизнесини кенгайтириши учун лицензиялаш сиёсатини қайта кўриб чиқиши лозимлиги билдирилди. Ушбу ғояни амалга ошириш учун «UZINFOCOM» ягона интеграторини «Oracle» компаниясининг ваколатли ҳамкори этиб белгилаш имкониятини кўриб чиқиш таклиф қилинди ҳамда ягона интеграторнинг мақсад ва вазифалари ҳақида меҳмонларга батафсил маълумотлар берилди.\nУчрашув давомида, шунингдек, Ўзбекистонда «Oracle» компетенция марказини ташкил қилиш, АКТ йўналишида кадрлар тайёрлаш, таълим соҳаси, давлат ва хўжалик бошқаруви, бизнес йўналишидаги ҳамкорликни кенгайтириш масалалари ҳам муҳокама қилинди.\n«Oracle» вице-президенти Жованна Санжоржи компаниянинг Ўзбекистондаги фаолиятини кенгайтириш ва ҳамкорликни жадаллаштириш таклифидан мамнунлигини билдирди.\nТомонлар ҳамкорликнинг барча йўналишларини аниқ белгилаб олиш ва шу асосида «йўл харитаси»ни ишлаб чиқишга келишиб олдилар.\n«Oracle» компанияси ахборот технологиялари ва корпоратив дастурий таъминот етказиб берувчи дунёнинг йирик компанияларидан бири ҳисобланади. Компания дастурий таъминот ва бизнес-иловаларни (ERP ва CRM-тизимлар) ўзаро боғловчи маълумотлар базасини бошқариш тизимларини ишлаб чиқаришга ихтисослашган.\nКорпорация бўлинмалари дунёнинг 145дан ортиқ мамлакатларида мавжуд, штаб-квартираси АҚШда, Калифорния штатидаги Кремний водийсида жойлашган.\nАКТ вазирлиги UZINFOCOM Oracle\nТехнология 10/07, 22:24


29 апрель куни қандай об-ҳаво кутилмоқда?\n13:51 / 28.04.2020\n«Ўзгидромет» Ўзбекистонда 29 апрель, чоршанба куни кутилаётган об-ҳаво маълумотини эълон қилди\nТошкент шаҳри. Ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 15-17 даража илиқ, кундузи 23-25 даража иссиқ бўлади.\nҚорақалпоғистон ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 20-25 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 12-17 даража илиқ, кундузи 20-25 даража иссиқ бўлади.\nҚашқадарё, Сурхондарё вилоятлари. Ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 13-18 даража илиқ, кундузи 23-28 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, кечга томон баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 12-17 даража илиқ, кундузи 23-28 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, ёмғир ёғади, баъзи жойларда кучли бўлиши мумкин, момақалдироқ бўлиши мумкин. Тошкент вилоятининг тоғ ҳудудларида (2000 м.дан юқорида) қор кўчиши хавфи бор. Шамол ғарбдан 7-12 м/с тезликда эсади. Ҳарорат кечаси 7-12 даража, кундузи 12-17 даража илиқ бўлади.


24 сентябр 2020, Тошкент вақти: 07:04\nЎзбекистон муфтийси Усмонхон Алимов "Вақф" фонди нон цехига дуо бермоқда. (Муфтият сайтидан олинган фото)\n2019 йилнинг апрель ойида "Вақф" хайрия жамоат фондининг раиси Искандар Халилов тақрибан 32600 доллар турувчи Малибу-2 русумли хизмат машинаси сотиб олгани ижтимоий тармоқларда кучли баҳсларни уйғотди.\nТармоқ фойдаланувчиларининг кўпи хайрия ҳисобига фаолият юритувчи ташкилот раҳбариятини исрофгарчилик учун танқид қилди.\n"Малибу можароси" унитилаёзган бир пайтда “Вақф” хайрия жамоат фондининг бир-биридан мустақил икки ходими Озодлик билан мулоқотлар давомида фонд раҳбарларини хизмат ваколатларини суиистеъмол қилаётганликда, хайрия маблағларини назорат қилиш ва сарфлашда шаффофликни таъминламаётганликда айблаб чиқди.\nУларнинг иддаолари ўта жиддий бўлгани учун Озодлик мавзу юзасидан суриштирув ўтказишга қарор қилди.\nСуриштирув давомида қуйидаги саволларга жавоб изланди:\nЎзбекистондаги масжидларга фуқаролардан тушаётган садақа, закот, фитр ва бошқа маблағлар қаерга сарфланмоқда?\nЎзбекистондаги юзлаб муқаддас қадамжо ва зиёратгоҳларда қолдирилаётган хайр-эҳсонларчи?\nЙилига тўпланадиган миллиардлаб сўм қандай назорат қилинади?\n"Вақф" фонди Адлия вазирлиги рўйхатидан 2018 йилда ўтган эди\n2018 йилнинг 18 апрелида Ўзбекистон президенти Шавкат Мирзиёев мамлакат мусулмонларининг закот, фитр ва бошқа хайрия маблағларини тўплаш ва сарфлашга масъул ягона ташкилот - "Вақф" хайрия жамоат фондини таъсис этиш ҳақида фармон чиқарди.\nОрадан бир ой ўтиб Адлия вазирлиги расман рўйхатга олган “Вақф” хайрия жамоат жамғармасига, шунингдек, Вазирлар Маҳкамасининг 2018 йил 28 августдаги 708-Ф-сонли фармойишига мувофиқ, Ўзбекистондаги 189 та муқаддас қадамжо ва зиёратгоҳлар “текин фойдаланиш шартномаси асосида” бириктириб берилди.\nЎзбекистон Мусулмонлари идораси қошида иш бошлаган “ташкилотнинг асосий мақсади кўп асрлик миллий ва диний қадриятларимизни асраб-авайлаш, дунё илм-фан ва маданияти ривожига улкан ҳисса қўшган аждодларимизнинг бебаҳо меросини ўрганиш, халқимизга азал-азалдан хос бўлган маърифатпарварлик, бағрикенглик, меҳр-мурувват, бунёдкорлик каби эзгу фазилат ва қадриятларни давом эттиришга кўмаклашиш ҳисобланади”.\n"Вақф" хайрия жамоат фонди "тарихий ва меъморий аҳамиятга эга зиёратгоҳларни сақлаш, таъмирлаш, ободонлаштириш, уларнинг инфратузилмасини янада ривожлантиришга масъулдир".\nЖамғарма фаолияти, шунингдек, "аҳолининг ижтимоий ҳимояга муҳтож қатламларини моддий ва маънавий қўллаб-қувватлаш"ни қамраб олади.\nЎткан салкам 1,5 йил ичида...\nОзодлик ихтиёрида мавжуд расмий ҳужжатларга кўра, "Вақф" хайрия жамоат фонди "хайрия", "вақф", "масжид", "зиёратгоҳлар" сингари 16 та ҳисоб рақами очган.\n2018 йилда фонднинг биргина "зиёратгоҳлар" ҳисоб рақамига вақф ихтиёрига ўтган 137та зиёратгоҳ ва қадамжодан 3,5 миллиард сўмдан кўпроқ (салкам 400 минг АҚШ доллари) келиб тушган.\n“Вақф” хайрия жамоат фондининг бир-биридан мустақил икки ходими Озодлик билан мулоқотлар давомида фонд мутасадди раҳбарларини хизмат ваколатларини суиистеъмол қилаётганликда ҳамда хайрия маблағларини назорат қилиш ва сарфлашда шаффофликни таъминламаётганликда айблаб чиқди.\nБосимга учраш ва интизомий жазога тортилиш эҳтимолидан қўрқиб, ўз исмини ошкор этмасликни сўраган фонд икки ходимидан бири қуйидаги даъволарни илгари сурди:\n“Вақф” фонди штатида бўлган 24 шахснинг 12 нафари “ё умуман ишга келмайди ёки ора-сирада кўриниш беради”;\n“Вақф” ходимлари қурилиш ва дала ишларига жалб қилинмоқда;\n“Вақф” фондига қарашли Тошкент вилоояти Қибрай тумани Салам ШФЙ ҳудудидаги 16 гектар ер майдонига экилган гул ва кўчатлар қаровсиз аҳволда ётибди;\n“Вақф” фондига берилган айни ер майдонида барпо этилган нон ва нон маҳсулотлари цехи бир неча кун ишлаб, яна беркитилган;\n“Вақф фонди” Тошкент шаҳри Мирзо Улуғбек туманидаги “Оқтепа” масжиди ҳудудида очган "Вақфмед" дорихонаси “номига ишламоқда”.\nАйни даъволарни қувватлаган “Вақф”нинг иккинчи ходими исбот сифатида фонднинг ўнлаб ички ҳужжатлари, буйруқлари, йўриқномалари, молиявий ҳисоботлари, фото, аудио ва видео файлларини Озодликка йўллади.\n“Вақф” фонди ходимининг иддао қилишича, жамғармадан маош олаётган 24 нафар ходимнинг ярми “ё умуман ишга келмайди ёки ора-сирада кўриниш беради”.\n“Барча пул билан боғлиқ ишларда самарқандлик ёхуд Самарқанднинг Ургут туманидан иш бошқарувчилар қўйилган. Улар бевосита фонд раҳбари ёки мусулмонлар идора кадрлар бўлими бошлиғининг қариндошлари бўлиб чиқади,” деди “Вақф” фонди ходими.\n“Вақф”нинг иккинчи ходими томонидан Озодликка йўлланган рўйхатда фондда ишлаётган масъул ходимларнинг аксар ходимлари Самарқанд вилоятидан эканини кўриш мумкин.\n“Вақф” хайрия жамоат фонди ходимининг қўшимча қилишича, ташкилотда ҳозирга қадар иш тақсимоти мавжуд эмас.\n“Мисол учун, Вақфнинг уч нафар ходими ўз иш жойида функционал вазифаларини бажариш ўрнига, Сурхондарёда қурилиш ишларига жалб қилинган. Бу ишларни соҳа мутахассиси бир неча кунда бажариши мумкин. Лекин ходимлар ойлаб у ерда ишлашяпти - ҳам “ўз ишларини” бажаришмаяпти, ҳам ишхонадан ойлик олишяпти,” деди у.\nВақф ходимлари қурилиш ишларида\nОзодлик ихтиёрида мавжуд суратда фонд котибининг вақфнинг қурилиш ишларида қатнашаётганини кўриш мумкин.\nВақф ери ва нон цехи\n2019 йилнинг март ойида Ўзбекистон мусулмонлари идорасининг Тошкент вилояти Қибрай тумани ҳудудидаги жами 16 гектар ер майдони ҳамда ушбу ҳудудда қурилиши бошланган бинолар Ўзбекистон мусулмонлари идораси ўзига қарашли "Зироат барака" хўжалик жамияти ерларини "Вақф" хайрия жамоат фондига вақф мулки сифатида беғараз ўтказиб берди.\nУшбу ер майдонларида барпо этилган иссиқхоналарга гул ва лимон кўчатлари ўтказилди, экин ерларига картошка экилди.\n16 гектар ер ва нон цехи "Вақф" фондига топширилган эди\n15 апрель куни айни ҳудудда “Вақф” ўзининг нон ва нон маҳсулотлари цехи тантанали равишда очилганини эълон қилди.\nМуфтий "Вақф" фонди очган нон цехига дуои фотиҳа бермоқда\n“Вақф” матбуот хизмати дастлабки нон маҳсулотлари Ўзбекистон мусулмонлари идораси раиси Усмонхон Алимовнинг “дуои хайрлари билан” чиқарила бошланганини хабар берди.\nҚиймати 492 миллион сўмдан ошиқроқ бўлган ушбу цехда тайёрланган маҳсулотлар Тошкент шаҳар Мирзо Улуғбек туманида жойлашган Республика болалар руҳий-асаб касалхонасида даволанаётган болаларга хайрия сифатида улашилгани қайта-қайта таъкидланди.\n“Вақф” матбуот хизмати тайёрлаган видеороликда цехда тўққиз турдаги нон маҳсулотлари ишлаб чиқарилиб, дўконлар орқали сотилиши ва тушган фойда ҳисобидан меҳрибонлик, қариялар ва ногиронлар уйларига хайрия сифатида тарқатилиши маълум қилинди.\n"Вақф" нонвойхонаси беркилган\nАммо Озодликка шикоят қилган ходимларининг айтишича, “икки-уч марта” буханка нон чиқарган цех ҳозир беркилган.\n“Буханка ва нон маҳсулотлари, аслида, шаҳар аҳолиси эҳтиёжидан келиб чиқиб, ташиб етказиш каби ҳолатларни ҳисобга олиб, ташкил қилинади. Цех ҳалигача бекор ётибди. Пиар учун икки уч марта нон чиқаришди, нонни нима қилишни билмай текинга тарқатворишди. Ваҳоланки, бемаслаҳат, ҳисоб-китобсиз қилинган “бизнес”дан бошқача натижа кутмаса ҳам бўларди. Асосийси, “пиар” кучли бўлгани учун ҳеч ким сўрамайди ҳам натижани?! Талон-торож - бу халқнинг омонатига хиёнат эмасми?” дея ёзғирди фонд ходими.\nЦех жойлашган ҳудудга борган Озодлик мухбири корхонанинг ҳақиқатан ҳам берк турганига шоҳид бўлди.\nМобил мухбир йўллаган видеотасвирлардан цехнинг ëпиқ экани, иссиқхонага экилган гул ва лимон кўчатлари қаровсиз турганини кўриш мумкин.\nВидеотасвирлардан вақф ерларининг баъзи жойлари бўш ётгани ҳам намоён бўлади.\n“Вақф” ходими экин ерлари вақф томонидан ижарага берилса, мақсадга мувофиқ бўларди деган фикрда.\n“Бириктирилган ерда фонд ходимлари 3-4 ой ишлади. Фонд ходимлари гул, лимон кўчатлари топтириб келиб ўзлари экишди. Қолганига картошка эктирди. Картошка хосили йиғиб олинди. Ҳеч ким нима қилишни билмасди. Иссиқда чирий бошлагандан раҳбар биринчи ўринбосари картошкани янги қурилаётган масжидларга аввал саралаб тарқаттирди. Ерни ўз эгасига ижарага бериш керак эди. Эссиз ерга шунча пул тикилди. Ходимларга берилган ойликларчи?”\nВақфмед очилиш маросими\n2019 йил 23 июлда “Вақф” хайрия жамоат фонди томонидан Тошкент шаҳар Мирзо Улуғбек туманида “Вақфмед” дорихонаси ташкил этилди.\nДорихонани Ўзбекистон мусулмонлари идораси раиси Усмонхон Алимовнинг шахсан ўзи очиб берди.\n“Вақф” фонди матбуот хизматига кўра, “Вақфмед” дорихоналар тармоғи Ўзбекистон бўйлаб барча ҳудудларда ташкил этилиши Фонд томонидан режалаштирилган бўлиб, ушбу тармоқлардаги савдо-сотиқдан тушган маблағ вақф мулкини тасарруф этиш ва хайрия ишларига йўналтирилади.\nДорихоналарнинг “Ислом қуввати. Ватан равнақи. Халқ манфаатлари учун” шиори остида фаолият юритиши таъкидланди.\n"Вақфмед" аптекаси очилган кун\n“Вақф дорихонасига юздан ортиқ номдаги дори маҳсулоти келтирилган бўлиб, уларнинг тури кундан-кун кўпайишда давом этади. Дорихона замонавий ҳисоб-китоб техникаси билан таъминланган бўлиб, савдо жараёнини аниқликда олиб боришда муҳим аҳамиятга эга,” дея хабар берди “Вақф” фонди матбуот хизмати.\nБироқ Озодлик билан суҳбатлашган “Вақф” ходимига кўра, ушбу аптека “кўзбўямачиликдан бошқа нарса эмас”.\n“Номига зарарга ишлайдиган фирма очилди. Кўргазма учун ижарага дорилар ва сотувчилар олиб келинди. Тадбирдан сўнг барчаси эгаларига қайтарилди. Ҳозирда тўрт ойдан бери уч нафар ходимга ойлик хисобланмоқда,” деди у.\nОзодлик мобил мухбири “Олтинтепа” масжиди ҳудудида жойлашган аптекани бориб, кўздан кечирди.\nУнга кўра, аптекадаги дори-дармонлар тури бармоқ билан санагулик.\n"Вақф" ходимлари илгари сурган даъволар ва ўз суриштирувига ойдинлик киритиш мақсадида Озодлик бир неча кун давомида “Вақф” жамоат жамғармаси бошқарув раиси Искандар Халиловга боғланишга бир неча бор муваффақиятсиз уриниб кўрди.\nНиҳоят 17 сентябрь, куннинг иккинчи ярмида Озодликка қайта қўнғироқ қилган Искандар Халилов илгари сурилган даъволарга изоҳ беришга розилик билдирди.\nАммо, қисқа суҳбат ортидан, вақф жамоат жамғармаси бошқарув раиси мобил телефонини ўчириб қўйди ва Озодлик мухбирининг икки кун давомида қилган қўнғироқларини жавобсиз қолдирди.\n"Вақф" ходимининг айтишича, 18 сентябрь куни Искандар Халилов ўз қўли остидаги ходимларни йиғиб, оммавий ахборот воситаларига гапирмасликни қатъий тайинлаган.\nЛекин апрель ойида “Вақф” раиси Искандар Халилов Озодликка Ўзбекистонда ишлаб чиқарилган энг қимматбаҳо машинанинг нима учун сотиб олинганига изоҳ берган эди.\nЎшанда Искандар Халилов, "Малибу-2" сотиб олиш заруратини биринчидан, яқин ва узоқ хориждан меҳмонларни муносиб кутиб олиш, иккинчидан, вилоятларга хизмат сафарлари кўплиги, шунинг учун қулай ва кучлироқ автомобилга эҳтиёж мавжудлиги билан изоҳлаган эди.\nПостскриптум: Ҳозирда Озодлик Халқаро Ислом Академияси ҳақида суриштирув олиб бормоқда. Унда Академиядаги коррупцион схемаларга шерик бўлишни истамаган шарқшунос олим, Ўзбекистон Фанлар Академиясининг академиги Неъматулло Иброҳимовнинг ишдан олиниш тарихига батафсил тўхталади.


Ўткинчи дунёга келган ҳар бир бандага унинг сабри етгунчалик синов келади. Кимнингдир мол-мулкига мусибат етса, яна кимнингдир тан-сиҳатлигига путур етади. Шундайлардан бири оғир дардга чалинган ҳамюртимиз Феруз Аҳроровдир.\n2-гуруҳ ногирони бўлган Феруз 29 ёшда. Навоий шаҳрида ижтимоий ҳимояга муҳтож оилалар учун тақдим этилган кўп қаватли тураржойда истиқомат қилади.\nФерузда 6 йилча олдин гепатит В аниқланган ва бу жигар циррозига олиб келган. Кейинчалик унда гепатит Д вируси ҳам борлиги маълум бўлган. Ферузга вирус этиологияли жигар циррози, HbsAg ва HBV ижобий, Чайлд-пью бўйича декомпенсация босқичи ташхиси қўйилган.\nБугунги кунда бемор портал гипертензия, спленомегалия, Асцит, қизилўнгач веналарининг варикоз кенгайиши каби асоратлардан азият чекмоқда. Охирги маротаба қизилўнгачида қон кетиши оқибатида жарроҳлик амалиётини ҳам бошдан кечирган. Яқингинада 10 кун мобайнида комага ҳам тушиб қолган…\nТаъкидлаш ўринлики, Ферузнинг аҳволи кундан кун оғирлашмоқда. Даволаниш учун эса, катта миқдорда пул зарур. Ҳиндистонда жигар алмаштириш амалиётини ўтказиш учун 360 миллион сўм маблағ талаб этилади.\nҲаётда катта орзуларини рўёбга чиқаришни хоҳлаётган, фарзандининг камолини кўришни истаётган ҳамюртимиз ёрдам қўлини чўзиб, хайр-саховатли юртдошларидан эҳсон қилишларини сўрамоқда. Kun.uz таҳририяти ҳам саховатпеша ўзбекистонликларга мурожаат қилиб, моддий торликда қолган яна бир ҳамюртимизнинг мушкулини осон қилиш борасида ҳисса қўшишга ундайди.\nШубҳасиз, ҳар бир қилинган заррачалик яхшиликнинг ажри-мукофоти бор. Эҳсон қила олмайдиган узрлиларимиз эса, унинг ҳақига дуои-хайрлар қилиб қўйишса, зора дуолари шарофатидан Аллоҳ Ферузга шифойи комил берса...\nУшбу муборак кунлар арафасида Аллоҳ қилган ҳар бир хайрли ишларингизнинг савобларини мисқол-мисқол кўпайтириб берсин!\nПластик карточка рақами: 8600 0423 8770 4439\nAGROBANK Навоий вилояти ҳудудий филиали\nнақд пулсиз - 2312 0000 9000 0019 7001\nнақд пул - 2311 6000 4000 0019 700\nТелефон рақами: +998973672725


Кимёгар Улуғбек Каримов – ёшларнинг нега ижтимоий фанларга кўпроқ қизиқиши, олим қаршисидаги тўсиқлар ва ёшлар салоҳияти ҳақида\n16:50 / 08.03.2020\nУлуғбек Каримов – Ўзбекистон Фанлар академияси Кимё-биология бўлими раҳбари ўринбосари. У бир вақтнинг ўзида Ўсимлик моддалари кимёси институтининг алколоидлар кимёси лабораториясида катта илмий ходим сифатида ҳам фаолият юритади.\nKun.uz мухбири илм-фан суҳбатлари рукни доирасида Улуғбек Каримов билан суҳбатда бўлиб, Ўзбекистон илм-фанининг бугунига оид қатор саволларга жавоб олди.\n«Дастлаб, мактаб даврида ботаника фанига қизиққан бўлсам, кейинчалик ижтимоий фанларга ҳам кўпроқ эътибор қаратганман, бироқ барибир охирида табиий фанлар йўналиши бўйича олий таълим дипломига эга бўлдим.\nМагистратурага эса имтиёзли равишда қабул қилинганман. Кейинчалик Хитой Фанлар академияси университетида докторантурани тамомладим. Шу тариқа ҳаётим илм билан бевосита боғланган», – дейди олим.\n«Бошқарувдаги фаолиятимдан мақсад – ҳужжат ишларини камайтириш»\n– 2014 йил Хитойда таълимни тугатиб қайтганимдан сўнг дипломни нострификация қилиш муаммосига дуч келдим. Бу мен учун катта муаммо бўлди. Сабаби – шунча пайт ўқиб-ўрганиб келиб, ҳужжатимни тасдиқлатишга қийналганман.\nЎша пайтда ташкилий бўғинда қилиниши керак бўлган қанча ишлар борлигини ҳис қилганман. Шунинг учун айни шу бўғинда ҳужжатлар билан боғлиқ ишларни озгина бўлса-да, камайтириш учун ҳаракат қилишни мақсад қилганман.\nАслини олганда, илмий-тадқиқот муассасаларимизда фан доктори, профессор унвонига муносиб жуда кўп олимларимиз бор. Фақат улар ҳужжат билан боғлиқ ишларни бажаришга қийналишади.\nЛекин, аксинча, олимга имкон қадар эркинлик берилиши керак. Шундай қилинса, унинг қўйилган мақсадга эришиши осонлашади.\n«Билим даражаси учун ёшларни айбламаслик керак»\n– Бугун кўпчилик энди фанга кириб келаётган ёшлар салоҳиятидан нолийди. Ваҳоланки, таълим маълум муддат ўз ҳолига ташлаб қўйилган: талабанинг рейтинг дафтарчасига «3» ёки «4» қўйилган ва унинг илмий салоҳияти ҳақида унчалик ўйланмаган.\nБироқ ҳозир таълимга ҳам эътибор яхшиланиб боряпти. Фан учун керак бўлган ва вақт тақозоси билан вужудга келган янги фанлар Ўзбекистонга ҳам кириб келяпти. Булар ўз натижасини беради, деб умид қиламиз.\nШароит бўлмаган ва амалиётда ишлаб кўрмаган ёшлар фан ҳақида, жараён ҳақида мавҳум тарзда бўлса ҳам билади. Бироқ амалиётда қўллашга келганда довдираб қолиши мумкин. Ва охирида эса ўнтадан биттасигина эплаб кета олади.\nАна шу ҳолатда олимлар «Ёшларимизнинг савияси паст», деб хавотирлана бошлашади. Савияси паст эмас, талаб қилинаётган нарсаларни ўрганишга уларда етарлича шароит бўлмаган. Ёшларни айблаш керак эмас.\nОлимни нималар чеклайди?\n– Моддият, маънавият билан боғлиқ чекловлар ва ҳисоботлар, назаримда.\nФикримни мисоллар билан таҳлил қиладиган бўлсам, қайсидир фанларда тадқиқот олиб бориш учун қоғоз, қалам ва интернет тармоғига уланиш етарли бўлиши мумкин. Бироқ кимё фани тадқиқотлари сарф-харажат талаб қилади. Бу фан доирасидаги тадқиқотлар учун турли моддалар, ускуналар керак бўлади.\nТажрибада ишлатиладиган битта моддани сотиб олиш учун 80 минг сўмдан 100 минг сўмгача талаб қилиниши мумкин. Бироқ уни сотиб олишнинг ҳам тартиби бор. Молия вазирлиги қўйган талабга кўра, бу каби керакли нарсалар онлайн платформа орқали сотиб олинади.\nБироқ бизга керакли маҳсулот керакли пайтда электрон биржада бўлмаслиги мумкин. Лекин у бошқа бирор жойда савдода бўлади. Бизда эса фақат онлайн платформа орқали сотиб олиш мумкин. Шунақа ҳолларда айрим олимлар ўз чўнтагидан сарфлаб, тажрибасига керакли моддани сотиб олишади. Ваҳоланки, айрим олимларда бунга имконият етмаслиги мумкин.\nБу талаб туфайли ишларимиз маълум муддат тўхтаб қолади. Ёки айрим вақт кутиб турмайдиган тажрибаларни бутунлай бошдан бошлашга тўғри келади.\nБундан ташқари, етакчи олимларимизнинг ҳисоботлар билан банд бўлиб қолиши ҳам фандаги чегаралардан бири.\nЧораклик, ярим йиллик ҳисоботлар бекор қилиниб, олимга бир йиллик талаб қўйилиши ва ўша талаб бажарилиши ёки бажарилмаслигига қараб, чора кўрилиши тарафдориман.\nЧунки олимга эркинлик берилса, у кўзланган мақсадга эришиши осонроқ бўлади.\nТўсиқнинг маънавий тарафига келсак, бу ўзимиз қўйган тўсиқлар. «Кел, шу одамни ранжитмай», деб ўйлаш ёки қайсидир вазирлик ходими бўлса, эртага ишим тушади, деб ўйлаб жим туриш ҳам ишимизга тўсиқ бўлади. Мана шу маънавий тўсиқ ҳал бўлиши учун камида уч авлод алмашиши керак.\n«3 минг ходим ишлайдиган академияга юз нафаргина ёш амалиётчи қабул қилинди»\n– Ёшлар ўтган йилидан бошлаб бир йиллик стажёрлик дастури асосида жалб этила бошланди. Белгиланган бу бир йил муддатда магистратурани тугатиб келган ёш кадр ҳужжатлар билан ишлашни, илмий мақолалар ёзишни ва бошқа тартиб-қоидаларни ўрганади.\nЎтган йилги стажёрлик дастури қабулида 3 минг ходим ишлайдиган, 30та институтни бирлаштирган Академияга 100 нафаргина амалиётчи ёш қабул қилинди. Ишончим комил, белгиланган муддат тугагач, кейинги босқичга – докторантурага уларнинг атиги 70 фоизи ўта олади холос.\nНега стажёр 100 нафаргина? Кечирасиз-у, 30та институтда 5тадан лаборатория бўлса, бу камида 150та лаборатория дегани. Айрим институтларимизда 10-12талаб лабораторияси бор.\nБир томондан ҳаракат қиламиз деймиз-у, молиявий ва бошқа жиҳатлар билан чегараланиб қолганмиз, иккинчи томондан эса ўзимизда бор имкониятдан тўлиқ фойдалана олмаймиз.\nАйни шу ўринда – кадр етиштириш йўналишида Фанлар академиясига рақобатчи керак.\nҲозир университетни тугатгандан сўнг ё ёшларнинг ўзи академияга келади, ёки биз уларни таклиф қиламиз. Бироқ кўп ҳолларда фан ичида юрган олимларимиз ёшларнинг савиясидан нолишади.\nАгар биз ўзимизга ўзимиз кадр етиштирсак, бу муаммо ҳам ечилиши мумкин бўларди. Ва мана шу ўринда академия олий таълим билан рақобатчи бўлади. Бу, ўйлайманки, яхши ўзгаришларга сабаб бўлади.\nОлим қандай шароитда ишлаши керак\n– Олим таъсирчанроқ бўлади. Унинг иши ижодий эркинликдан иборат. Гоҳида узоқ муддатдан бери қила олмаётган бирор ишни жуда тез муддатда тугатиш ҳам мумкин, гоҳида эса бунинг тескариси.\nШунинг учун олим эркинликда ишлаши керак, деб ўйлайман.\n[Олимнинг моддий шароити жуда яхши бўлиши керак]. Уйидан чиққанида эшигининг тагида лимузин туриши керак (кулади).\nЎзФАда цензура йўқлиги ва Ўзбекистондаги кашфиёт учун чет элда Нобель мукофоти олишгани ҳақида\n– Фанлар академиясида ижод эркинлигидан сўз эркинлигигача цензура йўқ. Фақат қайсидир жиҳатдан: кераксиз нарсани гапириб қўймаслик учун маълум талаб – цензура қўйилиши мумкин.\nАйтайлик, қайсидир масала ҳал қилинаётган ёки устида бош қотирилаётган пайтда у ҳақида гапириб ўтириш керак бўлмаслиги мумкин.\nФақат илмий цензура мавжуд бўлиб, илмий ишни очиқ чоп этиш мумкин ёки йўқлигини баҳолаб берувчи эксперт хулосаси олиниши талаб этилади.\nБу нарсани қўллаб-қувватлайман: илмий иш салоҳиятини баҳолашда эксперт хулосаси жуда яхши ёрдам беради.\nЧунки бизда илмий ишланманинг аҳамиятини етарлича баҳолай олмаслик туфайли муваффақиятдан бебаҳра қолган ишлар ҳам бўлган.\nБизда ҳам яхши ишланмалар ва ютуқлар бор. Лекин унинг аҳамиятини баҳолашга келганда қийналамиз.\nЖавобим охирида айтишим мумкинки, бизда цензура эмас, «ўзбекчилик» бор, холос.\nТасвирчи – Нуридддин Нурсаидов.\n16:03 / 09.10.2019\nКимё бўйича Нобель мукофоти литий-ион батареяларини ишлаб чиқарган олимларга берилди\n16:20 / 29.04.2019\nКимё фанининг ютуқларидан унумли фойдаланиш тавсиялари\nКимёлаштириш ва ўсимликларни ҳимоя қилиш воситаларини синовдан ўтказиш тизими такомиллаштирилади\n15:40 / 03.10.2018\nКимё бўйича Нобель мукофоти лауреатлари эълон қилинди


Жиззахда 3-сектор ерларидан унумли фойдаланиш чоралари кўрилмоқда » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Жиззахда 3-сектор ерларидан унумли фойдаланиш чоралари кўрилмоқда\nМаълумки, коронавирус пандемияси инсонлар ва транспорт воситаларининг ҳаракатини чеклашни тақозо этмоқда. Бундай шароитда иқтисодий муаммолар туғилиши, хусусан қишлоқ хўжалиги маҳсулотлари таъминотида узилишлар юзага келиши эҳтимоли катта. Шу маънода, мамлакатимизда экин майдонларидан самарали фойдаланиш чоралари кўрилаётир.\nЧунончи, Шароф Рашидов туманининг Ҳамроқул Носиров номидаги фермер хўжаликлари ҳудудий уюшмаси таркибида 11 та боғдорчилик хўжалиги мавжуд. Яна ҳам аниқроғи, 65 гектар экин майдонида узум, олма, олхўри каби мевалар етиштирилмоқда.\nТуманнинг Ҳавослик маҳалласида яшовчи Мелибой Қаландаров уюшманинг илғор боғбонларидан бири саналади. У бошчилик қилаётган боғдорчилик хўжалиги 9,5 гектар ер майдонига эга. Омилкор деҳқоннинг даласида узум, ўрик, нок, олма, анжир, олхўри, беҳи дарахтлари етиштирилаяпти.\nМелибой Қаландаров ҳар қарич ердан унумли фойдаланишга интилмоқда. Чунончи, дарахт қатор ораларига қизил лавлаги, тарвуз, қалампир, помидор ҳамда булғор қалампири экилган. Боғбон ёз кириши билан мева ва сабзавотларини бозорга чиқаришни мўлжаллаяпти.\nЎтган йили унинг даромади 45 миллион сўмни ташкил этган бўлса, бу йил мазкур кўрсаткични 80 миллион сўмга етказишни режалаштираяпти. Бунга такрорий экинлар ҳажмини ошириш, ҳосилдор навлардан фойдаланиш орқали эришиш кўзда тутилаётир.\nМелибой Қаландаров иккита иссиқхона фаолиятини ҳам йўлга қўйган. Айни вақтда иссиқхоналарда помидор ва бодринг етиштирилмоқда. Қисқаси, деҳқон йилдан йилга ердан фойдаланиш имкониятларини ошириб бораяпти. Айтганча, бу йил хўжалигидаги иш ўринлари сонини 4 тадан 8 тага ошириш ниятида.\nШу ўринда яна бир маълумот, 2019 йилда Ҳамроқул Носиров номидаги фермер хўжаликлари ҳудудий уюшмасидаги бўш ер майдонларида беда етиштирилган. Жорий йил эса аҳолинининг озиқ-овқат маҳсулотларига бўлган эҳтиёжи инобатга олиниб, картошка, сабзи, пиёз, нўхат, ловия, помидор, бодринг ва тарвуз экилди.\n3-сектор масъуллари томорқадан самарали фойдаланиш масаласига ҳам алоҳида эътибор қаратмоқдалар. Турли давлат ва жамоат ташкилотлари билан ҳамкорликда олиб борилган тарғибот тадбирлари натижасида маҳалладаги қарийб барча хонадонлар томорқаларидан унумли фойдаланиш чоралари кўрилди.\nХусусан, Ўктам Мўминов томорқасида 120 туп мевали дарахтлар бор. Дарахт қатор ораларига картошка, помидор, бодринг, ошқовоқ экилган. Табиийки, экин майдонларидан самарали фойдаланишга қаратилган бу каби саъй-ҳаракатлар аҳоли дастурхонининг тўкин бўлиши ва нархлар барқарорлигини таъминлаш учун хизмат қилади.


Бир банка ушоқ... - zarnews.uz\nБир банка ушоқ...\n1991 – 1996 йиллари ўқиганмиз. Ўрта ва катта авлод яхши эслайди: оғир йиллар эди бу йиллар. Қишлоқда оқ ун отлиққа йўқ, тегирмон кўпайган пайтлар. Арпа ёки маккажўхори уни қўшиб ёпилган нонлар. Ҳар бир қишлоқ, маҳаллада бильярдхона, қиморхона очиб ташланган, телевизорда лоторея-қимор кўрсатувлари авж олган. Шаҳарда оқшом кўчага чиқиб бўлмай қолган: йўлтўсарлар-ку йўлтўсар, милисалар ҳам ҳужжат текшириш баҳона йўлтўсарлик қилган...\n1994 йили сўм чиққач, 1-2 ойдаёқ “қулади”. Август охирида раҳматли отам Жумага бориб эски қадрдонларидан 300 сўм топиб келганини эслайман. Ҳасан икков Тошканга етиб олдик, лекин стипендиягача етмади. Октабргача, ёмғир ёққунча елим шиппакда ўқишга қатнаганмиз то ўқишни ҳам ташлаб, бостириб мардикор ишлаб оёқ кийим олгунимизча.\nХуллас, ётоқхона 1-қаватидаги ошхона банкротга учраб ёпилгач, қарзга овқат берадиган қолмади талабага. Тангаларни йиғиштириб булка нон обкелиб, туз сепиб еймиз. Ҳарна тўқроқ тутади туз қўшиб есангиз. Ошқозон ёғ кўрмаганига 60 соатдан ошган. Абдували, Ҳасан, мен – учов ётибмиз хонада. Ярим кеча қорним бураб оғриганидан уйғониб кетдим. Секин қўзғалиб тимирскиланиб эсимга тушгани – ушоқ солинадиган банкани қидириб топдим. Яримлаган экан. Иштаҳа билан тушириб, устидан икки пиёла сув ичиб юбордим. Қовзангандай бўлиб жойимга чўзилдим.\nПиччи ўтиб Абдували туриб кетди(эндилар ўйласам очлик уйқуни ҳам ҳаром этаркан шекилли). Тимирскиланиб ушоқ солинадиган банкани излади. Топди. Бўм-бўшлигини кўргач бир оғиз “Э-э” деди холос... Мен эса...\nМен эса хижолатдан, уятдан анча вақт ухлолмай ётдим!...\n...Оилавий рўзадормиз. Бугун саҳарликда онаси “ол е” деган неъматга хушламайгина боққанида бир болам, шу хотиралар ёдимга тушди...\nТеглар: нон ушоқ


Вилоят бош имом-хатиби Олтиариқ туманига ташриф буюрди | FargonaZiyo.uz\nАсосий/ЯНГИЛИКЛАР/Вилоят бош имом-хатиби Олтиариқ туманига ташриф буюрди\nВилоят бош имом-хатиби Олтиариқ туманига ташриф буюрди\nЎтаётган ҳафтанинг муборак жума кунида вилоят бош имом-хатиби Салимжон қори Қодиров Олтиариқ туманига ташриф буюрди.\nДастлаб туманнинг «Файзобод» маҳалласи ҳудудида фаолият олиб бораётган «Оқ мозор» жомеъ масжидида бўлиб, унда намозхонлар учун яратилган шарт-шароитлар билан танишилди. Масжид ва унга туташ бўлган қабристон ҳудудида талайгина ишлар амалга оширилгани эътироф этилди.\nФарғона вилоят вакиллиги тавсиялари асосида жойларда фаолият олиб бораётган имом-хатиблар меҳр-мурувватга муҳтож бўлган оилалар, ҳамда имконияти чекланган фуқароларни моддий ва маънавий жиҳатдан қўллаб-қувватлаб барчага намуна бўлмоқдалар. Жумладан, туман бош имом-хатиби Б.Шерматов бошчилигида тўққизта хонадонга эътибор қаратилиб – уларнинг айримлари жорий таъмирдан ўтказилган бўлса, яна бошқаларига янги уй қуриб берилмоқда. Вилоят бош имом-хатиби ана шу хонадонларга ташриф буюрди.\nТашриф якунида вилоят бош имом-хатиби Салимжон қори Қодиров «Шоҳ Толиб» масжидида жума намозини адо этди. Жума намозини адо этиш учун келган жамоа вилоят бош имом-хатибининг «Ота-онага эҳтиром – вожиб» мавзусидаги маърузасидан баҳра олдилар.\nВилоят бош имом-хатиби "Фиқҳ мактаби"га ташриф буюрди